text:
Kvinnufelagið í Havn
Kvinnufelagið í Havn varð stovnað 31. mars 1952 og heldur til í Mettustovu á Reyni í Havn. Longri niðri sæst yvirlit yvir nevndir ið hava verið í Kvinnufelagnum. Kelda til yvirlitið er heimasíðan hjá Kvinnufelagnum, sum hevur fundarbøkur og 25-ára minningarrit hjá Kvinnufelagnum til keldu. Yvirlitið er fullfíggjað frá 1952-1980 og frá 2005-2010.[1] Kvinnufelagið er limur í Kvinnufelagasamskipan Føroyar, stytt KSF. KSF er eitt móðurfelag (paraplyfelag) fyri kvinnufeløg í Føroyum. Felagið hevur nevndarfundir regluliga og skipar av og á fyri tiltøkum, onkuntíð eru tiltøkini bert fyri kvinnur, men ofta hava eisini verið almenn tiltøk fyri øll har ymisk aktuell evni verða umrødd og kjakast um. Felagið plagar at skipa fyri fundum ella tiltøkum á altjóða kvinnudegnum 8. mars, í 2006 varð skipað fyri kjakfundi í Sjónleikarhúsinum í Havn har evnið var "Kvinnur í politikki - hvussu fáa vit fleiri kvinnur valdar í Løgtingið og í bý- og bygdaráðini?"[2] T.d. hevur felagið skipa fyri kjakfundum við luttøku av kvinnuligum valevnum, hetta fyri at vera við til at hjálpa kvinnunum fram, óansæð hvønn flokk tær hoyra til. Nakrar av teimum sum hava verið nevndirlimir í Kvinnufelagnum í Havn eru seinni blivnar aktivar í býráðs- og ella landspolitikki. T.d. hava Malla Samuelsen, Karin Kjølbro, Lisbeth L. Petersen og Rigmor Dam verið nevndarlimir. Aðrar sum hava verið sera virknar í almenna kjakinum og sum hava verið virknar í Kvinnufelagnum í Havn, men ikki í lands- ella býráðspolitikki eru t.d. Bergtóra Hanusardóttir, sertannlækni og rithøvundur, Inga Ellingsgaard, Turið Holm, kvinnulækni, Birta Biskopstø, løgfrøðingur Laufey Blaasvær og Randi Kúrberg málfrøðingur og ítróttakvinna.
Innihaldsyvirlit
- 1 Endamál
- 2 Mettustova
- 3 Søga
- 3.1 Fyrsta nevndin
- 3.2 Nevndin 2012
- 3.3 Nevndin 2011
- 3.4 Nevndin 2010
- 3.5 Nevndin 2009
- 3.6 Nevndin 2008
- 3.7 Nevndin 2007
- 3.8 Nevndin 2006
- 3.9 Nevndin frá 3. oktober 2005
- 3.10 Nevndin frá oktober 2003
- 3.11 Nevndin frá 1. oktober 2001, Aðalfundur í Mettustovu
- 3.12 Nevndin frá 3. oktober 2000, Aðalfundur í Mettustovu
- 3.13 Nevndir í 1990-árunum (ikki fullfíggjað yvirlit)
- 3.14 Nevndir í 1980-árunum (ikki fullfíggjað yvirlit)
- 3.15 26.09.1988 Aðalfundur
- 3.16 Nevndin frá 21. september 1987 - Aðalfundur í Mettustovu
- 3.17 Nevndin frá 20. januar 1986 - Aðalfundur
- 3.18 Nevndin frá 28. januar 1985 - Aðalfundur
- 3.19 Nevndin 13. februar 1984 - Eykaaðalfundur
- 3.20 Nevndin 15. februar 1983 - Aðalfundur
- 3.21 Nevndin 21.01.1980 - Eyka-aðalfundur á Panorama
- 4 Kvinnutíðindi
- 5 Sí eisini
- 6 Keldur
- 7 Slóðir
Endamál[rætta | rætta wikitekst]
Endamálið hjá felagnum er at arbeiða fyri javnstøðu millum kvinnur og menn, so tey javnbjóðis kunnu virka í heimi, yrki og samfelagi. Kvinnufelagið er einasta áhugafelag í Føroyum, sum hevur boðað frá, at tær taka undir við fríari fosturtøku.
Mettustova[rætta | rætta wikitekst]
04. juni 1956 samtykti ein eykaaðalfundur at ogna sær Mettustova og seta hana í stand. Kvinnufelagið keypti Mettustovu fyri 1 krónu. Hon stóð at detta niður, og mong hildu at hon ikki kundi setast í stand aftur. Hetta tók eisini fleiri ár, og ikki fyrr enn í 1961 var hon so fræg, at hon kundi brúkast til fundir.
Søga[rætta | rætta wikitekst]
Felagið varð stovnað hin 31. mars 1952. Niðanfyri sæst yvirlit (tó ikki fullfíggjað.
Fyrsta nevndin[rætta | rætta wikitekst]
Frú Jóhanna Jensen var fyrsti formaður í felagnum. Hinar í fyrst valdu nevndini vóru:
Frú Malla Samuelsen
Frú Lisa Rubeksen
Frúgv Bergljót av Skarði
Frú Ninna Arge Jacobsen
Frúgv Helena á Bakka
Frú Petra Arge
Nevndin 2012[rætta | rætta wikitekst]
- Katrin Gaard, forkvinna
- Bjørg Jacobsen, næstforkvinna
- Eyrith G. Leyni, kassakvinna.
- Helena Fríðheim, nevndarlimur
- Beinta Festirstein, nevndarlimur
- Turið Holm, tiltakslimur
Nevndin 2011[rætta | rætta wikitekst]
- Birta Biskopstø, forkvinna
- Barbara Berg, skrivari
- Eyrith G. Leyni, kassameistari
- Helena Fríðheim, nevndarlimur
- Turið Holm, tiltakslimur
- Annika A. Gregoriussen, tiltakslimur
- Enna Mikkelsen, tiltakslimur
Nevndin 2010[rætta | rætta wikitekst]
- Tina K. Jakobsen, forkvinna
- Birta Biskopstø, næstforkvinna
- Rigmor Dam, skrivari
- Annika Arge Gregoriussen, nevndarlimur
- Ása Johnsdóttir, peningarøkil
- Turið Holm, tiltakslimur
- Eyrith Guttesen Leyni, tiltakslimur
- Ása Johnsdóttir valdi at fara úr nevndini í úrtíð, Eyrith Guttesen Leyni varð vald til peningarøkil frá umleið hálvum februar til næstkomandi aðalfund.
Nevndin 2009[rætta | rætta wikitekst]
- Tina K. Jakobsen, forkvinna
- Birta Biskopstø, næstforkvinna
- Rigmor Dam, skrivari
- Birna Gaard, peningarøkil
- Annika Arge Gregoriussen, nevndarlimur
- Turið Holm, tiltakslimur
- Eyrith Guttesen Leyni, tiltakslimur
Nevndin 2008[rætta | rætta wikitekst]
- Tina K. Jakobsen, forkvinna
- Birta Biskopstø, næstforkvinna
- Rigmor Dam, skrivari
- Herborg Sloan, peningarøkil
- Birna Gaard, nevndarlimur
- Laufey Blaasvær, tiltakslimur
- Turið Holm, tiltakslimur
Nevndin 2007[rætta | rætta wikitekst]
- Hanna Simonsen, forkvinna
- Tina K. Jakobsen, næstforkvinna
- Guðrið Joensen, skrivari
- Gunnvá Heinesen, peningarøkil
- Laufey Blaasvær
- Birna Gaard, tiltakslimur
- Randi Kúrberg, tiltakslimur
Nevndin 2006[rætta | rætta wikitekst]
- Gunnvá Heinesen, kassameistari
- Hanna Simonsen, skrivari
- Tina K. Jakobsen, skrivari
- Eileen Sandá, nevndarlimur
- Guðrið í Bartalsstovu, nevndarlimur
- Bergtóra Hanusardóttir, tiltakslimur
- Berit Unn Petersen, tiltakslimur
- Birta Biskopstø, KSF-umboð
- Bergtóra Hanusardóttir, tiltakslimur KSF-umboð, Eydna Djurhuus, grannskoðari
- Gunnvá Haldansen, grannskoðari
Nevndin skipaði seg við felags leiðslu og hevði tískil onga forkvinnu og varaforkvinnu.
Nevndin frá 3. oktober 2005[rætta | rætta wikitekst]
- Bergtóra Hanusardóttir, forkvinna
- Inga Ellingsgaard, varaforkvinna
- Marjun Berg, kassameistari
- Karin Kjølbro, nevndarlimur
- Eileen Sandá, skrivari
- Guðri í Bartalsstovu, nevndarlimur
- Gunnvá Haldansen, nevndarlimur
- Berit Unn Petersen, tiltakslimur
Eyðna Djurhuus, grannskoðari
Bergliot Ihlen, grannskoðari
Birta Biskopstø, KSF-umboð
Nevndin frá oktober 2003[rætta | rætta wikitekst]
- Bergtóra Hanusardóttir, forkvinna
- Karin Kjølbro, skrivari
- Marjun Berg, kassameistari
- Inga Ellingsgaard, nevndarlimur
- Gunnvá Haldansen, nevndarlimur
Nevndin skipaði seg 18.10.2003
Nevndin frá 1. oktober 2001, Aðalfundur í Mettustovu[rætta | rætta wikitekst]
- Bergtóra Hanusardóttir, forkvinna
- Inga Ellingsgaard
- Marjun Berg
- Gunnvá Haldansen
- Karin Kjølbro
- Vilgerð Astriðardóttir, tiltakslimur
- Lisbeth Petersen, tiltakslimur
Eyðna Djurhuus, grannskoðari
Bergliot Ihlen, grannskoðari
Karin Kjølbro, KSF-umboð
Gunnvá Haldansen, KSF-umboð, tiltakslimur
Nevndin frá 3. oktober 2000, Aðalfundur í Mettustovu[rætta | rætta wikitekst]
Bergtóra Hanusardóttir, Inga Ellingsgaard, Marjun Berg, Vilgerð Astriðardóttir, Lisbeth L. Petersen, Karin Kjølbro, tiltakslimur Gunnvá Haldansen, tiltakslimur Eyðna Djurhuus, grannskoðari Bergliot Ihlen, grannskoðari Inga Ellingsgaard, KSF-umboð Gunnvá Haldansen, KSF-umboð, tiltakslimur
Nevndir í 1990-árunum (ikki fullfíggjað yvirlit)[rætta | rætta wikitekst]
27.09.1999; Aðalfundur
- Bergtóra Hanusardóttir, forkvinna
- Inga Ellingsgaard, skrivari
- Marjun Berg, kassameistari
- Lisbeth Petersen, nevndarlimur
- Valgerð Astridardóttir, nevndarlimur
- Helena Fríðheim, tiltakslimur
- Karin Kjølbro, tiltakslimur
- Eydna Djurhuus, grannskoðari
- Bergliot Ihlen, grannskoðari
- Bergtóra Hanusardóttir, KSF-umboð
- Gunnvá Haldansen, KSF-umboð, tiltakslimur
Nevndir í 1980-árunum (ikki fullfíggjað yvirlit)[rætta | rætta wikitekst]
26.09.1988 Aðalfundur[rætta | rætta wikitekst]
- Marjun Berg, nevndarlimur
- Gunnvá Haldansen, nevndarlimur
- Valborg Rasmussen, nevndarlimur
- Kirsten Brix, nevndarlimur
- Jane Hoydal, nevndarlimur
- Bergtóra Hanusardóttir, nevndarlimur (?)
- Marjun Nielsen, tiltakslimur
- Helma Frýdal, tiltakslimur
Nevndin frá 21. september 1987 - Aðalfundur í Mettustovu[rætta | rætta wikitekst]
Árið fyri var lógin blivin broytt soleiðis, at aðalfundur skuldi vera um heystið í staðin fyri um várið.
- Marjun Berg, forkvinna
- Gunnvá Haldansen, kassameistari
- Bergtóra Hanusardóttir, nevndarlimur
- Frida Hansen, nevndarlimur
- Hjørdis Thomsen, nevndarlimur
- Turid Justinussen, tiltakslimur
- Edith í Jákupsstovu, tiltakslimur
- Elinborg Trónd Johansen, KSF-umboð
- Kirsten Brix, KSF-umboð
Nevndin frá 20. januar 1986 - Aðalfundur[rætta | rætta wikitekst]
- Marjun Berg, forkvinna
- Gunnvá Haldansen, kassameistari
- Frida Hansen, nevndarlimur
- Hjørdis Thomsen, nevndarlimur
- Bergtóra Hanusardóttir, nevndarlimur
- Dagbjørg Hjaltalin, tiltakslimur
- Camma Vang, tiltakslimur
- Hanna (Joensen?), KSF-umboð
- Dagbjørg Hjaltain, KSF-umboð
Nevndin frá 28. januar 1985 - Aðalfundur[rætta | rætta wikitekst]
- Eyðna Djurhuus, forkvinna
- Bergtóra Hanusardóttir, næstforkvinna
- Marjun Berg, skrivari
- Gunnvá Haldansen, kassameistari
- Turid Justinussen, nevndarlimur
- Frida Hansen, tiltakslimur
- Dagbjørg Hjaltalin, tiltakslimur
Nevndin 13. februar 1984 - Eykaaðalfundur[rætta | rætta wikitekst]
- Hanna Joensen, formaður
- Edith í Jákupstovu, næstformaður
- Eyðna Djurhuus, skrivari
- Gunnvá Haldansen, kassameistari
- Turid Justinussen, nevndarlimur
- Frida Hansen, tiltakslimur
- Ingvør Nolsøe, tiltakslimur
- Elinborg Trónd Johansen, KSF-umboð
13.01.1984 Aðalfundur í Mettustovu. Ov fáar møttar - lýst varð til eykaaðalfund
Nevndin 15. februar 1983 - Aðalfundur[rætta | rætta wikitekst]
- Hanna Joensen, formaður
- Gunnvá Haldansen, næstformaður
- Edith í Jákupsstovu, skrivari
- Lina Arge, kassameistari
- Oktavia Holm, nevndarlimur
- Inger Mortensen, tiltakslimur
- Frida Hansen, tiltakslimur
Nevndin 21.01.1980 - Eyka-aðalfundur á Panorama[rætta | rætta wikitekst]
- Inger Christiansen, formaður
- Elinborg Johannesen, næstformaður
- Lina Arge, kassameistari
- Oktavia Holm, skrivari
- Thurid Justinussen, nevndarlimur
- Bergtóra Jacobsen, tiltakslimur
- Hanna Joensen, tiltakslimur
- Inger Christiansen, KSF-umboð*
- Lina Arge, KSF-umboð*
- Rigmor Jacobsen, grannskoðari
- Margretha Petersen, grannskoðari
- Óvist er, hvør teirra var tiltakslimur í KSF.
Kvinnutíðindi[rætta | rætta wikitekst]
Felagið gav út blaðið "Kvinnutíðindi".
Sí eisini[rætta | rætta wikitekst]
Keldur[rætta | rætta wikitekst]
- 25 ára minnisrit hjá Kvinnufelagnum í Havn


c: text/html

text:
Sangir
Tvøroyrar Bóltfelag er eitt felag, sum er víðagiti fyri mongu sangirnar, ið eru um felagið. Uttan iva man Eitt Fótbóltslið Sum TB vera ein tann mest kendi fótbóltssangurin í Føroyum og eru tað uttan iva mong, eisini norðanfyri, ið duga hendan sangin uttan at.
TB Bandið
Til ber at hoyra TB Bandið á YouTube, ið bleiv útgivið í samband við 100 ára dagin hjá TB – playlistin er niðanfyri, har gamlir klassikarir, so sum Stinnir Saman Standið og Verið Kvikir kunnu hoyrast.
TB 120 ár-sangurin
Sangurin í samband við at TB fylti 120 ár í 2012, er nú at hoyra á YouTube, hoyr hann niðanfyri.
Sangurin er eitt úrslit av stórum TB kenslum úr Keypmannahavn. Helgi Eidesgaard hevur yrkt og Pól Arni Holm syngur. Lagið og tónleikin stendur Uni Debess fyri.
Eitt Fótbóltslið Sum TB
Eitt fótbóltslið sum TB
ei vit hava sæð.
Teir vunnu bæði HB
og onnur lið so fræg.
So fóru teir til Hetlands
við tjaldrinum ein dag
humørið var tað besta
ið nakar hevði sæð.
Farið fram garpar vinni hvønn dyst
so at vit síggja at TB er fyrst.
Frá málmanni og út á uttasta vong
ja, leiðarin er við
ja, øll kenna liðið frá Tvøroyrar bý.
Við Georg Thomsen fræga
og hansara frú
vit ferðaðust so víða frá okkara búð.
Í Fort Charlottu búðu vit allir 18 mans.
We enjoy us well in Shetland
and we need every chance.

robotstxt: allowed

filter: keep


text:
Tey fýra Tornini/
Í samband við Summartónar 2014 verða "Tey fýra tornini" framførd 15. og 16.august í Norðurlandahúsinum. Kostnaður 150 kr. Børn 4-12 ár ókeypis, men neyðugt er við bílegging.
Tey fýra tornini er ein dansiteaturkonsert, eftir yrkingini "Barnetegning" hjá Williami Heinesen.
SÝNINGAR:
Fríggjadag 15. August kl.19.30
Leygardag 16.August kl.19.30
HVAR:
Í Norðurlandahúsinum
KOSTNAÐUR:
Vaksin: 150,-
Børn undir tólv ár: 20,-
ATGONGUMERKI:
www.nlh.fo
SØGA
Í enduruppsetta tónleikaverkinum "Tey Fýra Tornini" eftir Kristiani Blak fylgir áskóðarin einum einstaklingi úr móðurlívi til grøv. Farið verður undir eina sansafulla ferð við tónleiki, modernaðum dansi og visuellum teatri. Maskur, pløgg og klædnaklemmur verða nýtt sum snild forteljaraamboð, og draga áskoðaran inn í ein heim, ið bæði er óhugnaligur og hugtakandi.
Tónleikakompositión: Kristian Blak
Leikstjórn, pall- og búnasniðgeving: Sámal Blak
Koreografi: Búi Rouch
Ljós: Árni Baldvinsson
Á PALLI:
Búi Rouch og Miké Thomsen, dansarir
YGGDRASIL:
Miké Thomsen (vokalir),
Anders Hagberg (floytir, saksofon)
Guðni Franzson (klarinett),
Kristian Blak (klaver)
Heðin Ziska Davidsen (gittar)
Mikael Blak (bass)
Brandur Jakobsen (trummur)


text:
Rottangatøming kann bíleggjast her. Tað kostar 750 krónur v/mvg pr. tanga við koyring. IRF viðmælir, at tangarnir vera tømdir 15. hvønn mánað.
Eru talan um nýtt virki ella bústaðarbroyting, ber til at melda til tænastuna her
Reglugerð
Eigarin av rottanganum hevur ábyrgd av, at tangin er í góðum standi, og ikki er til ampa fyri fólk og umhvørvið. Tá ið tangin er tømdur, leggur IRF ein lepa við árstali undir lokið á tanganum,
Treytirnar, fyri at tangin verður tømdur, eru:
• at tangin er lættur at koma til
• at tað er grivið væl frá rundan um lokið
• at lokið er væl fest, men lætt at loysa
• at lokið er trygt og heilt
• at lokið er lætt at festa aftur, tá ið arbeiðið er liðugt
Metir manningin á rottangabilinum, at omanfyri nevndu viðurskifti ikki eru í lagi, verður tangin ikki tømdur. Eigarin fær fráboðan sendandi um, hvørji viðurskifti ikki eru í lagi, umframt at gjaldast skal eitt ómaksgjald fyri koyring.


text:
Í morgin, sunnudagin 27. mai 2018 kl. 15.00, verður skipað fyri gongutúri Innan Glyvur.
Frásøgufólk á túrinum verður skjótt 90-ára gamli Oluf Djurhuus.
Vit møtast við Stóru Glyvur og haðani verður gingið gjøgnum bygdina.
Aftaná gongutúrin verður drekkamuður í garaguni hjá Jóhannusi Berthelsen.
Eftir gongutúrin verður møguleiki at fara niðan í plantasjuna, sum er omanfyri bygdina. Niels Thomsen, sum saman við konuni hevur plantað plantasjuna, verður har og kann greiða frá ymiskum um plantasjuna.
Vit síggjast.


text:
Hanus Samró
07.02.2015 - 21:16
Ítróttur > Ítróttur > Hondbóltur
Neistin og Kyndil leiktu í dag finaluna í Coca-Cola kappingini. Neistin vann 24-19. Hálvleiksstøðan var 11-9 til Neistan.
Leikferðin í fyrra hálvleiki var høg og dysturin bylgdi aftur og fram, men leikferðin var kanska ov høg, tí bæði liðini gjørdu nógvar tekniskar villur fyrstu tíggju minuttirnar. Harafturat stóðu bæði Fríða Petersen í Neistamálinum og Tomma Petersen í Kyndlamálinum væl. Tískil var støðan aftaná 10 minuttir 3-2 til Neistan. Aftaná lækkaði leikferðin eitt lítið vet, har liðini fingu betri tamarhald á nervunum og spælinum, og tað hevði við sær, at spælið bleiv betri skipað.
Serliga var tað Neistin, ið fekk stýr á bæði verjuna og álopið, meðan Kyndil haltaði aftaná. Støðan aftaná 20 minuttir var 8-4 til Neistan. Síðstu tíggju minuttirnar kom Kyndil betri inn í dystin. Við tveimum skjótum málum fyri hálvleikssteðgin frá Turið Arge minkaði Kyndil um munin til 11-9 til Neistan, sum eisini var hálvleiksstøðan.
Í seinna hálvleiki byrjaði Neistin best. Tær øktu um munin til 14-10, men Kyndil fall ikk fátt. Tá 10 minuttir vóru leiktir av seinna hálvleiki var støðan 14-12 til Neistan.
Dysturin bylgdi aftur og fram, men sjálvt um liðini skiftust um at skora, eydnaðist tað ikki Kyndli at eta seg tættari at Neistin. Tá 20. minuttir vóru farnar av seinna hálvleiki førdi Neistin 18-16.
Síðstu tíggju minuttirnar økti Neistin um munin. Serliga var tað Fríða Petersen í Neistamálinum, sum stóð ein branddyst, meðan Rankovic revsaði Kyndil í hinum endanum. Hon skoraði 11 mál tilsamans. Sostatt endaði finalan í Coca-Cola kappingini millum Neistan og Kyndll 24-19 til Neistan.
Fríða Petersen, sum hevði eitt bjargingarprosent uppá 39%, var kosin besti leikari.
Sí eisini: Myndir: Neistin - Kyndil


text: Danski Matthias Gydesen prógvaði í gjárkvøldið á Ohio State Grand Prix í USA, at tað ber til at svimja eisini hjá monnum at svimja skjótari uttan superdrakt. Fyrst betraði hann um sítt danska met við 7 hundraðpørtum, tá ið hann í innleiðandi 100 rygg svam 55.48, har hansara gamla met frá Darmstadt í juli í fjør var 55.55. Og síðani morlaði hann aftur metið í finaluni, tá ið hann vann silvur við tíðini 54.66, aftanfyri Nick Thoman, men frammanfyri millum aðrar Markus Rogan úr Eysturríki. Gydesen vann sum kunnugt 100 firvald á hesi stevnu fyri nøkrum døgum síðani, og vann eisini gull á NCAA stevnuni í 100 rygg. Og tíðin hjá honum var forrestin eisini undir teir 55.99, sum var kravtíðin hjá dønum til EM í Budapest, fyri hansara aldursbólk árgang 1988 og yngri.


text:
Pætur Albinus 27.10.2017 (19:59)
Toppskjúttarnir eru ársins áleyparar
Tað kom ikki nakað óvæntað, tá ið ársins áleyparar í føroyskum fótbólti vórðu kosnir á ársins-tiltakinum hjá Miðlahúsinum og Fótbóltssambandinum í kvøld.
Tað vóru nevniliga toppskjúttarnir í mans- og kvinnudeildunum, nevniliga Adeshina Lawal (Víkingur) og Heidi Sevdal (EBS/Skála), ið vunnu hendan heiðurin.
Tey bæði hava fingið ríkiligt burturúr higartil. Adeshina Lawal og Heidi Sevdal hava vunnið føroyameistaraheitið, gullskógvin og heiðurin sum ársins áleypari.
Seinasti heiðurin er ikki latin í kvøld, so tað er møguleiki fyri, at tey vinna onkran heiður afturat.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
- John Wycliffe ( Uml. 1328 – 1384 )
Mótstøðumaður av Rom, og sakramentalismu, og hin fyrsti at týða alla Bíbliuna yvirá enskt; segði beint fram, at pávan er anti-christ.
- Desiderius Erasmus-( 1469 – 1536 )
Samansavnari av og fyrsti útgevari av T.R. (Textus Receptus) í 1516, skrivaði nógv ímóti Rom; varð fordømdur av Rom, og allar hansara bøkur settar á svartalista hjá sýnagogu Satans í Rom. Av mongum sagdur vera klókasti maður, ið nakrantíð hevur livað; hann hevði lisið og týtt næstan alt, sum tá var skrivað.
- Robert Stephanus-(1503 – 1559)
Fínpussari av T.R.; útgav fýra útgávur av T.R. Grikska Nýggja Testamentinum, 1546, 1549, 1550, og í 1551. Tað var í teirri síðstu, at hann fyri fyrstu ferð deildi Nýggja Testamentið sundur í vers. Kapitlarnir vórðu deildir sundur einaferð í 1200 talinum.
- William Tyndale ( 1494 – 1536 )
Fyrsti týðari av T.R. yvirá Enskt; útgav tríggjar útgávur av N.T. 1526, 1534, og í 1536; brendur á báli av Romversku skøkju-“kirkjuni”, hasi andstyggiligu, blóðigu sýnagogu Satans, í Vilvoorde, 6. oktober 1536.
- Martin Luther ( 1483 – 1546 )
Høvuðs reformatørur Guðs í Evropu, heitur mótstøðumaður og avdúkari av Rom, og týðari av Textus Receptus yvirá Týskt.
- Theodore Beza ( 1519 – 1605 )
Síðsti Guð-brúkti fínpussarin av Textus Receptus. Týðararnir av King James A.V. 1611 bygdu mest á hansara útgávu av T.R. (Textus Receptus) frá 1595.
- John Hus-( 1372 – 1415 )
Reformatørur, og týðari av Bíbliuni yvirá Tjekkiskt, brendur á báli av skøkjukirkjuni á sjey fjøllum, hin 6. juli 1415.
- John Rogers ( Uml. 1500 – 1555 )
Enskur bíbliu-fínpussari og martýrur, brendur á báli av sýnagogu Satans í 1555.
- Myles Coverdale ( Uml. 1488 – 1569 )
Enskur týðari og fínpussari av Ensku Bíbliuni.
- Thomas Cromwell ( Uml. 1485 – 1540 )
Enskur reformatørur og martýrur, hálshøgdur í 1540 av King Henry VIII, sum hevði kvett við Róm, men var ófrelstur, anglikanskur sacramentalistur og horubukkur.
- George Wishart ( Uml. 1513 – 1546 )
Fyrsti martýrur í Skotsku reformatiónini, brendur á báli 1. mars 1546 fyri at fasthalda frelsu av náði við trúgv aleina, – brendur av hvørjum uttan sýnagogu Satans, católsku skøkjuni, størsta fígginda Jesu Christs á jørð!
- John Knox-( 1514 – 1572 )
Skotskur presbyterianari, bíbliutýðari, og reformatørur.
- John Calvin ( 1509 – 1564 )
Sveisiskur reformatørur, skrivari og Bíbliulærari.
- Ulrich Zwingli ( 1484 – 1531 )
Sveisiskur reformatørur og almikil talari Guðs orðs.
- John Foxe ( 1516/17 – 1587 )
Skrivari av Foxe’s Book of Martyrs, avdúkari av sýnagogu Satans, sum jú er Vaticanið í Róm.
- King James ( 1566 – 1625 )
Skotskur protestantur og verji protestantisku trúarinnar, íbirtari av Authoriseraðu Versjónini av 1611, sjálvasta Guðs varðveitta orð á tungumáli endatíðarinnar, hetta til Christus kemur aftur í ský, og tvørturígjøgnum túsundáraríkið og inn í ævinleikan. (Take it or leave it.)
- Ian (hin saltaði) Paisley ( 1926 – 2014 )
Írskur reformatørur, pastorur, og heitur mótstøðumaður av Róm. Tá ið Páll II anti-christ í 1987 vitjaði Evropska Samveldisráðið í Strasbourg, reisti Paisley seg við einum skelti, sum segði, JOHN PAUL II – ANTICHRIST, meðan hann segði, Eg frásigi teg sum fígginda Christs og sum anti-christ. Paisley var leingi alsaltaður hirði í Free Presbyterian Church í Ulster, Norður Írlandi.
Takk Guð fyri, at tú gavst okkum hesar!


text:
Orð og lag: William Augustine Ogden
Týtt: Jukim Olsen og Zacharias Zachariassen
Upprunaheiti: Seeking the lost
1. Finn tey fortaptu, leita upp lambið,
sum gongur vilst á fjøllum í dag.
„Komið til mín!“ nú Frelsarin bønar
– breið hetta út frá stað og til stað.
Niðurlag: Far nú avstað um fjøll og fløtur,
vís hinum vilstu beina leið.
Før tey til hann, hin góða Hirðan,
sum fyri tey í deyðan steig.
2. Finn tey fortaptu, peika á Jesus,
sálum so sjúkum, saknandi frið.
Vís teimum greitt hin æviga vegin,
styðja tey heimá stig fyri stig.
3. Fagrir á fjøllum føturnir eru,
sum góðan boðskap bera í dag,
styrkja tey veiku, reisa tey falnu,
gera í sorg tey líðandi glað.


text:
Vit í sjúkrarøktaretiska ráðnum hava fylgt við í kjakinum, sum hevur verið seinastu tíðina um aktiva deyðshjálp. Kjakið byrjaði við eini blaðgrein hjá Georg L. Petersen, har hann lýsir sína støðu og greiðir frá hví hann meinar, at aktiv deyðshjálp eigur at vera ein møguleiki í Føroyum. Støðutakanina grundar hann á sjúkuna hjá pápa sínum, líðingina pápin og familjan fóru ígjøgnum og vantandi viðgerð, røkt og umsorgan.
Greinin bleiv viðmerkt av sjúkrarøktarfrøðingi Hansinu Mikkelsen, sum lýsti hví hon var ímóti aktivari deyðshjálp. Í hesi grein bleiv hugtakið palliativ røkt lýst og fakliga grundgivið. Seinni kom so sendingin Tilvera hjá Armgarð Arge, har Georg L. Petersen, Hansina Mikkelsen og Sólrun Jacobsen sjúkrarøktarfrøðingar í palliatión luttóku. Sendingin lýsti væl hvat palliativa røktin kann bjóða og aktiv deyðshjálp bleiv virðuliga lýst, bæði fyri og ímóti.
Fyrr í ár hevur sjúkrarøktaretiska ráðið viðgjørt evnið, og royndu vit tá at finna fram til hvat hevði verið frammi í Føroyum um evnið seinastu árini, og funnu vit nærum onki. Eitt so viðkvæmt evnið kann vera sera trupult at viðgera, og er fyri flest øll knýtt at virðum og hugburði til lív og deyða, eins og støða til aktiva deyðshjálp ofta kann vera grundað í egnum persónligum royndum við sjúku og deyða. Ein støða sum altíð er kensluborðin og trupul.
Sjúkrarøktaretisku leiðreglurnar sum vóru viðtiknar á aðalfundi í 2008 siga, at sjúkrarøktarfrøðingurin verjir og varðveitir lív til tað frá náttúrunar síðu má haldast at vera endað. Tiltøk, sum hava í hyggju at skunda undir sjúklingsins deyða, t.v.s. aktiva deyðshjálp, skal ikki nýtast. Ein sjúkrarøktarfrøðingur skal ikki hjálpa sjúklinginum til sjálvmorð. At stuðla undir at miðleys, lívsleingjandi viðgerð verður endað ella ikki byrjað, verður ikki roknað sum aktiv deyðshjálp.
Sjúkrarøktaretiska ráðið sigur tí nei til eutanasi ella aktiva deyðshjálp og til at sjúkrarøktarfrøðingar viðvirka við eutanasi ella at hann hjálpir sjúklingi til sjálvmorð. Tað var eisini niðurstøðan tá sjúkrarøktaretisku ráðini í norðurlondum Danmark, Noregi, Svøríki og Føroyum høvdu ráðstevnu í Svøríki í fjør, har eitt av evnunum, sum var viðgjørt, var Eutanasi. Fylgjandi yvirlýsing bleiv orðað, grundað á sjúkrarøktaretisku leiðreglurnar De Sygeplejeetiske Råd i Norden har afholdt konference i Stockholm den 17.-18. september 2009, og har fölgende udtalelse om eutanasi: De Sygeplejeetiske Råd tager stærkt afstand fra eutanasi. Der kan ikke tænkes forhold, hvor sygeplejersker kan medvirke ved eutanasi og assisteret selvmord.
Vælvitandi at evnið ikki er einfalt at viðgera, geva vit her okkara íkast til kjakið. Vert er óivað eisini at gera sær greitt hvat hugtøkini aktiv og passiv deyðshjálp merkja. Orðið deyðshjálp hevur ein positivan undirtóna, tí signalið kann vera, at ein fær hjálp. Tað er ikki í samsvari við okkara sjónarmið og fatan. Passiv deyðshjálp verður vanliga fatað sum annað hvørt at steðga lívsleingjandi viðgerð ella at byrja palliativa viðgerð. Men tær handlingar sum verða útintar við passiva deyðshjálp hava ikki til endamáls at hjálpa sjúklinginum at doyggja og tí er tað misvísandi at nevna tað passiva deyðshjálp.
Palliatión er á ongan hátt passiv, tí tað snýr seg um eina aktiva viðgerð, sum er lóglig. Sum dømi kann nevnast, at morfin verður givið fyri at linna pínuna og ikki sum hjálp til deyðan. Aktiv deyðshjálp hevur harafturímóti sum endamál at enda lívið.
Í dag er spurningurin um sjálvsræði og tign ógvuliga frammarlaga og nógv fólk eru av teirri áskoðan, at tey hava rætt til at enda lívið um tey ynskja tað. Respektin fyri sjálvsræði og at taka sjálvstøðugar avgerðir eru týdningarmikil virði, men tey mugu setast inn í samanhangin ein livir í. Tað ber ikki til at seta onnur menniskju í eina støðu har tey eru tvingaði at enda lívið hjá øðrum.
Spurningurin er eisini frammi um at fáa ein virðuligan deyða. Fyri nøkur merkir tað at sleppa undan at doyggja við stórari pínu, fyri onnur er tað ein spurningur um ikki at vera bundin av hjálp frá øðrum. Tað tykir okkum óvirðiligt ikki at fáa neyðugu pínulinnandi viðgerðina og røktina, sum palliativa røktin hevur at bjóða. Palliativa umsorganin gevur ikki upp, tá ið menniskja er ólekjandi sjúkt, men ásannar lívið og hevur ta áskoðan, at deyðin er natúrligur endi á lívinum.
Vandamálini við aktivari deyðshjálp eru altíð ógvuliga stór, tí hvussu tryggjar ein sær, at tað undir øllum umstøðum er doyggjandi sjúklingurin, sum tekur avgerðina einsamallur og ikki verður ávirkaður av øðrum? Nógvar orsøkir kunnu vera til ynski um at enda lívið.
Vit hava ta áskoðan, at palliatión í sambandi við terminala sjúku er tað einasta, sum sømir seg etiskt.


text:
Sangsvanur (lat. Cygnus cygnus L; da. Sangsvane), oftast nevndur bara svanur, er sera prýðiligur fuglur, hvítur við gulum nevi og svørtum fótum. Gongulagið er stólput og tungført, men hann livir eisini mest á floti, stundum úti á sjógv, men allarmest á vøtnum, har hann søkir sær urtir upp frá botni. Hann flýgur skjótt, men, stravið er at sleppa á flog, og ikki setur hann seg uttan har, sum vatn er undir. — Hann eigur á Íslandi og øðrum kuldalondum. Í gomlum føroyskum kvæði er hann nevndur okn, og summir halda at Oknadalur í Vágum hevur navnið av tí, at svanir hava átt har, men tað er lítið trúligt, at teir kunna hava búð her suðuri. Í seinnu árunum hava menn fleiri ferðir havt sangsvanir á vøtnum og tjørnum, og roynt at fingið teir at yngla; teir verða spakir fyri fólki og halda seg í sama stað alt árið, men ikki hava teir vorpið.
Um várið síggja vit nú og tá svanir á veg til Íslands. Har gera teir sær reiður av sevi og mosa, digst við vøtnini, ella helst á hólmum í vatninum. Ár eftir ár koma teir til sama reiðrið og væla um tað, so til endan verður tað ein stór túgva. Teir eru so ráðaríkir og harðsintir, at sjaldan fær meir enn eitt par verið við hvørt vatnið, og heldur ikki er greitt hjá øðrum fuglum at vera teimum í nánd. Men makarnir halda væl saman og eru sera umhugsnir fyri ungunum, lata teir ikki úr eygsjón fyrr enn aftur móti vári.
Meðan bøgan vermir, situr steggin uttanum og syngur. Og svanasongur er tiltikin; helst á stillum stjørnuglógvandi góðveðurskvøldum sigst tað at vera hugtakandi at lurta eftir songi hansara. — Um heystið síggja vit teir aftur á suðurferð, ofta eini hjún við ungum sínum, sum tá eru bleikmorlittir. Tá kunna teir stundum steðga nakrar dagar á vøtnum og firðum.
Úr: Mikkjal á Ryggi: Fuglabókin, Dýralæra II. 1951.
Tað hevur ikki verið vanligt at svanur eigur í Føroyum, men í 2008 kom eitt svanapar á vatninum á Eiði út við tveimum ungum, og í 2009 fingu tey 7 ungar síðst í mai mánaði.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Gud er kærleiksfullur„Tað er ómetaliga týdningarmikið fyri okkum, at okkara hugmynd av Gudi samsvarar best møguligt við Gud sum Hann veruliga er“ A. W. Tozer. Gud er...
les meira349 dagar síðan
Trúgv er ikki kenslur“Vit ganga í trúgv, ikki í skoðan.” 2. Kor. ...
les meira392 dagar síðan
Hví stúra vit?Fyri einari tíð síðani kom eg fram á ein tekst...
les meira395 dagar síðan
Guds nærvera„At royna at vera eydnusamur uttan nærveru Guds, er tað...
les meira398 dagar síðan
Guds eldur"Er hetta eitt ljós?" spurdi talarin Egil Svartdahl og setti...
les meira401 dagar síðan
Gud er góður!Hvør skal skilja okkum frá kærleika Krists! Trongd? Ella angist?...
les meira403 dagar síðan
Vónarinnar GudAndakt: Um Gud ikki var vónarinnar Gud, so var hann...
les meira404 dagar síðan
Hin endurloysandi tíminHjá Matteusi kapittul 26,40-41 lesa vit: "Hann kemur til lærusveinarnar og hittir teir sovandi, og hann sigur við Pætur: "So vóru tit ikki mentir at...
les meira404 dagar síðan
PusluspæliðVit vita øll, hvat eitt pusluspæl er. Tað er gjørt...
les meira405 dagar síðan
Drongurin, sum sá JesusEin kvinnuligur trúboðari skuldi fara út til India, og nú...
les meira406 dagar síðan
Kom inn í nærveru Guds!“Tí at eygu Harrans reika um allan heimin til tess...
les meira409 dagar síðan
Verðsins innheysting nærkastÍ Matt. 13,24-43 sigur Jesus líknilsið um hveitina og illgresið...
les meira410 dagar síðan
Tora vit at røra tað størsta tabuið?Politisk ungmannafeløg hava sett kjakið um fosturtøkulógina í Føroyum aftur...
les meira411 dagar síðan
Mótsetningar møtastVit, ið trúgva á Jesus, kenna nokk øll kensluna av,...
les meira412 dagar síðan
Einasta syndin sum fordømirAndin skal sannføra um synd, sigur Jesus. Sannføra – vil
les meira414 dagar síðan
Eitt undurHava tit hugsað um, at tað eisini er eitt undur, tá ið eitt menniskja, sum hatar Gud og roynir at gera hansara fólki mein, vendir...
les meira415 dagar síðan
Søkið fyrst Guðs ríki og rættvísi hansaraAndakt: Til frælsis hevur Kristus fríað okkum. Standið tí fastir...
les meira418 dagar síðan
Navnið yvir øllum øðrum nøvnum“Tann, ið skammast við meg og orð míni í hesi...
les meira419 dagar síðan
Harri, lær okkum at biðja!Jesus sjálvur steig fram sum lærumeistari í bøn. Alt lív
les meira421 dagar síðan
Gud grøddi dóttur SiroosHann varð loystur frá rúsevnum, og ein hóttandi hjúnaskilnaður varð...
les meira425 dagar síðan
Mat hvønn dagMamma sat við borðið og seymaði, og Haraldur hevði úr...
les meira426 dagar síðan
Púra rættvísMær dámar so ómetaliga væl Hebrearabrævið. Her verður munurin millum...
les meira428 dagar síðan
Jesus møtti mær í myrkrinum. (video)Andrea vaks upp undir borgarakrígnum í Libanon. Uttan vón um nakra framtíð og uttan skúlagongd var lívið dapurt. Men so møtti hon Jesusi og lívið...
les meira429 dagar síðan
Sá bønarsvarið í dreymiAndakt: ”Hann, ið setti oyrað, man hann ikki hoyra, hann,...
les meira430 dagar síðan
Gevst ikki!“Ver tú trúgvur líka til deyða, og eg skal geva
les meira432 dagar síðan
Sálarvinnarar halda ongantíð fríEin sálarvinnari eigur ongantíð at halda frí, tí Bíblian sigur:...
les meira433 dagar síðan
Hitt størsta í verðiniJa, hvat skulu vit seta fremst, og hvat mál skal...
les meira435 dagar síðan
So gleðiligt er Guðs ríkiTað var ein maður, sum gjørdi eina stóra kvøldmáltíð og...
les meira437 dagar síðan
Tað er einki virði í at vera viðgitin“... Harri ... eina til tín stendur øll mín vón.”...
les meira439 dagar síðan
Hvíldin, sum einans fæst frá JesusiHetta vælsignaða orðið stendur í Matt. 11, 28-29: Komið higar...
les meira440 dagar síðan
Lýdni og trúfestiOg Jesus fór oman við foreldrum sínum og kom til
les meira444 dagar síðan
Øll, sum doyggja í Kristusi, skulu vakna aftur í nærveru hansaraAndakt: Vit lesa í Luk. 11,25-26: “Jesus sigur við hana:...
les meira447 dagar síðan
Her kunnu vera meiningar, sjónarmið og áskoðanir, ið “Kristin.fo” ikki tekur undir við.


text:
Jógvan Hugo Gardar
29.06.2015 - 14:20
Alivinnan í Kili hevur havt nøkur tungd ár, og ein av fyritøkunum sum leingi hevur ivast í møguleikanum fyri at vinnan skal koma rættuliga fyri seg aftur, er Marine Harvest.
Tað eru longu fleiri ár síðani at Marine Harvest valdi at minka um framleiðsluna so nógv sum gjørligt, fyri at minka um váðan. Men fyritøkan hevur spakuliga økt um framleiðsluna aftur.
Men tað gongur ikki sum ætlað í kilensku alivinnuni, og í morgun boðaði Marine Harvest frá at fyritøkan minkar um smoltútsetingina úr 17 milliónum smoltum til 11 milliónir smolt í ár. Grundgevingin er at kilenskur laksur ikki fær nóg góðan prís á marknaðinum, samstundis sum heilsustøðan hjá laksinum er krevjandi.
Broytingarnar fáa eisini avleiðingar fyri starvsfólkahøpin, sum verður minkaður við umleið 200 størvum.
Marine Harvest hevur leingi alment sagt at neyðugt er við fleiri samanleggingum í Kili, fyri yvirhøvur at fáa møguleika fyri at reka eina vinnu sum ber seg.
Í vetur gjørdu Marine Harvest og AquaChile eina roynd at leggja saman fyritøkurnar í Kili, men hendan royndin miseydnaðist.


text:
Heimir nýggjur venjari hjá HB
ítróttur03-11-2017 - 20:30 - Jóanis Albert Nielsen
HB.fo skrivar: Í leitanin eftur venjara til okkara besta lið, eru vit hesuferð farin út um bøgarðarnar. Fyri løtu síðan varð greitt, at Heimir Guðjónsson verður okkara nýggi høvðusvenjari.
Heimir Guðjónsson er 48 ára gamal og seinasta venjarastarvið var hjá vinum okkara úr FH á Hafnafjørðinum.
Heimir leikti á hægsta støði í Íslandi frá 1986 við KR, síðan eitt skiftið í ÍA fyri síðan at enda í 2006 í FH.
Eitt nú var hann við at vinna 4-1 á okkum í dysti um Atlandsbikarið í 2005. Eisini hevur hann leikt á landsliðnum.
Vit fegnast almikið um at hava fingið tílíkan kapasitet í felagið og gleða okkum at síggja hvussu komandi ár fer at síggja út.
Eisini fara vit her at ynskja nýggja venjararanum hjartaliga vælkomin í Havnar Bóltfelag.


text:
Orð: Daniel Webster Whittle
Lag: James McGranahan
Týtt: Victor Danielsen
Upprunaheiti: The banner of the cross
1. Harrin gav eitt merki til sítt veika lið,
reytt og fagurt blaktrar tað;
okkum boð tað ber um sigur, náði, frið,
vit við gleði reisa tað.
Niðurlag: Glaður fram í stríðnum far,
tí sigurin er okkara!
Jesus valdið ber,
sigur er
undir merki hansara.
2. Um enn fíggindin seg savnar sum ein flóð,
vilja vit ei ræðast hann;
farið fram við songi og við fríum móð,
stríðið fyri sannleikan!
3. Yvir hav og land, ja, runt ta víðu jørð
hitt blóðsmerkið reisast má;
vitnið, syngið, berið boðið: Ein og hvør,
tann, sum trýr, skal frelsu fá!
4. Skjótt hin ljósa morgun Harrans fólk skal sjá,
vunnin er tá sigurin;
Harrans fíggindar í myrkri flýggja tá,
sigrað hevur krossurin.


text:
Longd freist til eftirútbúgvingar á Námsvísindadeildini
Umsóknarfreistin er longd til 1. juni 2017
Á hesum eftirútbúgvingarskeiðum lestrarárið 2017-18 eru enn pláss tøk:
- Linjugreinalestur fyri námsfrøðingar og fólkaskúlalærarar
- Ískoytisútbúgving fyri námsfrøðingar og fólkaskúlalærarar
- Útbúgving í námsfrøðiligari leiðslu (freist 15. mai 2017)
- Máltøka hjá børnum fyri námsfrøðingar
- Skeið fyri lærarar, sum undirvísa útlendingum
Umsóknarfreistin er sett til hósdagin 1. juni.
Nærri kunning um skeiðini og umsóknarblað finst HER.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Møtt bleiv kl. 9.30. Tað varð farið í gongd beinanvegin við ymsu uppgávunum og nógv bleiv gjørt. Nevnast kann m.a.:
– Allar glaskúlurnar í kirkjusalinum blivu vaskaðar.
– Ein handklæðsturkari bleiv settur upp í køkinum ístaðinfyri radiatorin.
– Tapetið bleiv tikið av borðtennisrúminum og WC-inum á loftinum og nýtt lagt á.
– Loft bleiv gjørt aftur í borðtennisrúminum, ljósarmatur blivu skift í gongini á loftinum.
– Tað bleiv rudda í sunnudagsskúlagoymslurúminum.
Eingin nýttist at vera svangur, tí ein góður døgurðabiti fekst á middegi. Eisini fingu vit ein góðan drekkamunn at samla okkum kreftir við.
Her eru nakrar myndir frá degnum!


text:
8. oktober 2018Nr. 137
Løgtingslóg um at byggja eykabát til Strandfaraskip Landsins
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1. Landsstýrismanninum verður heimilað at gera avtalur um bygging av eykabáti til Strandfaraskip Landsins.
Stk. 2. Byggiútreiðslurnar fyri eykabátin kunnu í mesta lagi verða 34 mió. kr.
§ 2. Henda løgtingslóg kemur í gildi dagin eftir, at hon er kunngjørd, og fer úr gildi 31. desember 2021.
Í Tinganesi, 8. oktober 2018
Aksel V. Johannesen (sign.)
løgmaður
Lm. nr. 36/2018


text:
Exhibition in Japan
Exhibition in Wang Inter-Art Museum, Japan. Opening party on 8 Sept. 2018
Decoration of the Collage Glasir in Thorshaven, Faroe Islands
Almenn móttøka var á Glasi 9. august 2018.
Listaverk míni, málað beinleiðis á betongveggin, eru at síggja í trappurúmi 2 – ”Eystur”. Verkini eru 10 í tali. v
Nógv fólk var á Frítíðarheiminum í Leirvík seinnapartin í dag, í samband við at nýggj listprýðing varð avdúkað. Sigrun Gunnarsdóttir hevur mála fleiri málningar, sum nú prýða um umstøðurnar hjá børnunum á Frítíðarheiminum
Í samband við at Sigrun Gunnarsdóttir hevur listprýtt Frítíðarheimið á Gásamýru, verður alment tiltak á Frítíðarheiminum fríggjadagin 16. mars.
Exhibition in the Faroe Islands Art Museum
The art exhibition entitled " THE GREATNESS IN LITTLE THINGS" with Sigrun Gunnarsdóttir.
Sigrun Gunnarsdóttir
Hvítakletsvegur 15 | FO-470 Eiði | Faroe Islands
E-mail: sigrunart(at)gmail.com


text:
Minningarorð um Poul Erik Smedemark
TB | 12/01/18
Poul Erik andaðist 5. januar, 68 ára gamal.
Eg kom at kenna henda nordjyda í 1977, tá vit báðir leiktu á besta TB liðnum og hetta árið vunnu vit alt sum vinnast kundi.
Poul Erik leikti frammaliga á miðvøllinum saman við John og Delmar. kampvektin hjá Poul Erik var 58 kg, ikki imponerandi. John og Delmar vórðu báðir tungvektarir so ella so. Tó so vektin hjá Poul Erik var umvent proportional, tá hann kempaði fyri TB og var tað imponerandi at síggja hann leika og vinna bóltar á miðvøllinum.
Poul Erik var avgerandi fyri góðu úrslitini hjá TB og var hann á liðnum til seint í 1979 tá hann gavst.
Boð vórðu aftur eftir Poul Erik í 1983 tá TB var í tungum sjógvi og var við at rykkja niður.Tá kom hann og hjálpti okkum á vøllinum fyri seinastu ferð.
Í 2016 vóru aftur boð eftir Poul Erik, tá hann játtaði at taka við sum formaður í felagnum. Hóast hann sat stutt so var Poul Erik ein formaður sum verdur er at minnast.
Við kønari hond leiddi hann TB inn í samstarvið við oyggjafeløgunum.Hann var ikki glaður fyri hesa tilgongd, men sá at tað var neyðugt stig at taka.
Aftaná at hava tikið tung tøk fyri TB og fótbóltin í Suðuroynni gjørdist hann sjúkur og legði frá sær.
Poul Erik er stórliga saknaður av okkum í nevndini og siga vit honum takk fyri samstarvið.
Ære være dit minde Poul Erik.
Henrik Thomsen, formaður í TB
Á myndini sæst Poul Erik niðast til vinstru.


text:
“Kunngering av orði Guds” er ein altjóða bíbliuundirvísingartænasta í samband við CEF. Tað er ein roynd at uppfylla andaliga tørv teirra, sum virka í hesum heimsumfatandi arbeiði. Hetta er eisini fyri tey, sum av álvara taka bíbliuna sum orð Guds.
Tænastan umboðar CEF á ymiskum støðum og í samband við ymisk tiltøk.
LÆRA OG PRÆDIKA.
Við at læra í CEF stovnum,
við at umboða CEF og læra í bíbliuskúlum og bíbliuskeiðum,
við at læra á ráðstevnum, skeiðum og samkomufundum.
Umboða CEF.
Við at vitja pastorar og kristnar leiðarar. Umboða CEF á altjóða pallborðum, samráðingum og ráðstevnum.
Skriving.
Við at skriva tíðindastubbar og blaðgreinar. Flestu av teimum vilja verða at finna á hesum síðum.
James N. Spurgeon skrivaði:
Eitt arbeiði er títt væl, ein tænasta er kall Kristusar. Í arbeiði væntar tú nakað afturfyri, í eini tænastu gevur tú. Í einum arbeiði gevur tú nakað fyri at fáa nakað, í eini tænastu gevur tú nakað aftur, sum tú longu hevði fingið. Eitt arbeiði avhongur av tí førimuni tú hevur, ein tænasta avhongur av, um tú ert Gudi tøkur. Eitt arbeiði, sum er væl gjørt, gevur tær heiður, ein tænasta, sum er væl gjørd, er Gudi til heiður.
Henda tænasta er ætlað Harra og frelsara okkara Jesusi Kristi til heiður!


text:
Auto Service umboðar nú Citroën
Auto Service og danska deildin fyri Citroën hava gjørt avtalu, sum inniber, at Auto Service nú er føroyskt umboð fyri væl umtókta franska bilmerkið.
Við Citroën hevur Auto Service styrkt enn meira um vøruúrval okkara, og sjálvandi eru vit eisini til reiðar at veita bæði nýggjum og verandi Citroën eigarum eina dygdargóða tænastu. Og sjálvandi fylgir væl kendi Gullpakkin hjá Auto Service við, tá nýggjur Citroën verður keyptur.
Nýggjur Nissan Micra
Endiliga var hann her. Støkkið inn á gólvið fyri at kanna hetta vala akfar.
Nýggjur Peugeot 5008
Eftir at hava verið á marknaðinum í seks ár kemur Peugeot 5008 í eini heilt nýggjari 2017 útgávu. Hesin nýggi er bæði breiðari og…
Nissan Navara fær nýggjan motor
Nú hava vit hoyrt og sæð eitt sindur til Navara, ið er kosin at vera tann bilurin, sum skal koyra runt í Føroyum og veita myndir t…


text:
Mafian rænir ES-pening, ætlaður tilflytarum
Eitt av “stórveldunum” í ES, tað katólska (og tískil) korrupta Italia, við 60 mió íbúgvum og størri til ummáls enn Bretland, er enn illa plágað av mafiuni.
Jú fleiri islamskir innbrótarar koma til Evropa úr Miðeystri og Norðurafrika, sum Italia nú er høvuðsmóttakari av, jú meiri drýpur á øll evropeisk brotsfólk.
Mafian dugir væl at ræna pening úr so mongum, eisini ES-pening úr teim stóru játtanum, ið flóta úr Brussels til limalond fyri at hjúkla um tilflytarar.
Italska løgreglan handtók herfyri 68 mafiamenn í Suðuritalia fyri at hava framt fíggjarundandrátt fyri 36 mió evrur, t.e. um 250 mió kr, ein risa upphædd.
Millum tey ákærdu eru leiðarar í einum katólskum vælgerðarfelagskapi, ið hava misrøkt álitisarbeiðið at byggja og reka ein móttøkudepil til landastrok.
Peningasvikið er farið fram í Capo Rizzuto, í Calabria sunnast í Italia, og hevur verið kasjmaskinan hjá Ndrangheta klaninum, segði Giuseppe Governale, ovasti í politikanningini, ið 500 løgreglumenn taka lut í.
Fleiri løgreglumenn hava arbeitt í duldum innan fyri katólska felagskapin, sum vann tilboðini at byggja og reka móttøkudepilin fyri flóttar.
Flóttar og tilflytarar eru nú vorðnir eitt milliarda business fyri 100-túsundtals starvsfólk í “góðheitsvinnuni”, ið fremur islamsku hertøkuna av Evropa.
Vavið av islamsídnaðinum fer at gera tað truplari - um ikki ógjørligt – at sleppa av við hesi asocialu, analfabetisku, arbeiðsskýggjandi og í ovurmun kriminellu innbrotsfólk í Evropa.
Svindulin í Calabria sigst vera farin fram í 10 ár og hevur eisini umfatað fleiri veitarar av tilfari, vistum og mati frá fyritøkum, sum mafian eigur og stýrir.
Ein av teim fongslaðu er katólski presturin í bygdini, har móttøkudepilin liggur.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Hava lýst eftir stjóra fyri slakar 50.000 krónur
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
Hallur av Rana
26.12.2014 - 00:28
Tíðindi > Mentan > Tónleikur
Seinastu dagarnir hava ymisk fólk kend úr føroyska tónleikaheiminum deilt tríggjar jólasangir við lesararnar hjá Portalinum.
Nú er túrurin so komin til oddamannin í bólkinum 200, Niels Arge Galán.
- Eg var so heppin, at eg var biðin at syngja til jólakonsert á Reinsarínum við Bjøllubandanum 18. desember. Tá fekk eg høvið at velja mær 3 jólasangir at framføra, so nú er lætt hjá mær at velja. Hesir tríggir eru teir somu, sum eg sang tá.
If I get home on christmas day – Elvis Presley
Eg veit ikki hvussu eg datt um hendan sangin. Eg kann hava hoyrt hann í útvarpinum. Men eg billi mær inn at hesin er nýliga „funnin” í upptøkum við Konginum og er síðani útgivin. Men eg havi ikki kannað tað. Hesin hevur alt. Tann góða 70arastílin, útsetingina og stemningin frá mínum yndiselvisárum.
Til ber at lurta eftir sanginum her.
I’ll be home for christmas – Perry Como
Hendan sangin hava nærum øll sungið. Eg havi ikki altíð kent hann so væl. Men tú finnur Sinatra, Elvis, Bing Crosby osfr. framføra hann. Einfaldur, vakur og cool. Perry Como er annars mín yndissangari fyri tíðina. Spell, at eingin syngur soleiðis longur.
Til ber at lurta eftir sanginum her.
The Greatest Gift of All – Kenny Rogers og Dolly Parton.
Eg eri skápskennyrogersfjeppari. Og hesin sangurin er deiliga dryppandi sukursøtur. Og so er Dolly eisini við og syngur duett. Eg slapp at syngja hendan saman við Lenu Anderssen. Tað var stórt!
Til ber at hoyra sangin her.


text:
Seinsummardagur á Sandi 2018
Vit hava fyrireikað tiltøk ið tú kanst gleða teg til, óansæð um tú ert matglaður, forvitin, íðin at dansa og syngja, og/ella hevur børnini við. Vit byrja dagin við felags morgunmati, hava sølutorg við lokalum matvørum, grillaðan mat frá Ørvaroddunum, smakkiroyndir frá Marine Harvest, MBM og Føroya Bjór og opið hús í Veltuni. Til børn og barnsligar sálir hava vit hoppiborgir allan dagin, vitjan í klettafjósinum, klovnin Bubu og boingbóltar. Til tey forvitnu hava vit túr um Kálv Lítla og túr í býlinginum í Koytu. Til tey tónleikaglaðu hava vit ókeypis konsert við MonkeyRat kl. 12.15, ókeypis konsertir við Kjølum, Danny, Niclas Hera, Fríðbjørg & Frankie, Ólavi á Váli, Søren Haugaard Pedersen og Jórun & Hans frá kl. 19. Vit enda kvøldið við dansi í Virkinum, har Geislar spæla kl. 24.00.
Gleð teg til Seinsummardag á Sandi, 25. august 2018! 🙂
Vit byrja sjálvandi við morgunmatarborði á Mørkini Miklu
Tiltakið byrjar kl 10.
Tá klokkan er 11, fer Laila Carlsen at syngja nakrar sangir fyri okkum, og eisini fer kommunan at brúka høvið at heiðra starvsfólk sum hava verið í drúgvari tænastu fyri kommununa.
Verið øll hjartaliga vælkomin til seinsummardagin og morgunmatarborð hjá Sands kommunu.
Millum tónleikanøvnini ið spæla til ÓKEYPIS KONSERT kunnu vit nevna
Kjølar! Tá teir frættu at øll ikki sluppu inn í tjaldið á Summarfestivalinum í ár, søgdur teir ja til at spæla EINA konsert afturat, og tað verður á ársins Seinsummardegi á Sandi. Sandur hevur eitt serstakt pláss í hjartanum hjá Kjølum. Innleiðandi umfar til Prix Føroyar kappingina í 1997 var hildið í Ungmannafelagshúsinum á Sandi, og har vann Kjølar umfarið, og ruku beinleiðis í finaluna. Hetta umfarið á Sandi var tað sum veruliga gav Kjølum vind í seglini.
Søren Haugaard Pedersen, ið fer á pallin saman við Húsaorkestrinum.Søren er sangari í “Hitmen” og “Robbie Williams Jam” teir spæla kendan covertóneik. Teir fáa popp- og rockhitt at svinga og sveiggja, so tú kanst ikki annað enn lyfta fótin.
Niclas Hera hjá Dynamitt. Tá hann er á pallinum er garanti fyri at tað verður lív fjøldini.
Vit minnast øll tað frálíku framførsluna sum Danny frá Danny & Veetos hevði á Seinsummar konsertini í 2016. Danny fer aftur í ár á pallin saman við húsaorkestrinum.
Eisini spæla Ólavur á Váli Olsen, Fríðbjørg & Frankie, og Jórun Gudmundsen & Hans Ravnsfjall fyri okkum!
Seinsummardagin skipar Kunningarstovan fyri fleiri bygdatúrum
Kl 12.00 verður møguleiki at hoyra søguna um Kálv Lítla, gingið verður runt til støð sum hava samband við søguna. Byrja verður í Todnesi.
Frásøgumaður verður Róin Clementsen.
Kl 12.30 verður møguligt at fara í Klettafjósi við Poul har hann greiður frá um arbeiði har, eisini verður møguligt at royna seg í arbeiðnum har.
Túrurin er væl egnaður til børn, men vaksin eru sjálvandi eisini vælkomin.
Kl 13.30 verður túrur gjørdur í býlinginum “í Koytu” gingið verður rund í býlinginum og greitt verður frá søguni har.
Frásøgumaður verður Tummas Løkjá.
Kl 14.30 verður opið húsi í tunnilinum hjá Veltuni har møguleiki verður at síggja virksemi, eisini verður møguligt at keypa okkurt gott at eta og drekka.
Sølutorg kl. 12.00 – 15.00
Á Seinsummardegnum verður sølutorg á Ljósafløtti við lokalum matvørum. Tað verða bøndur av Sandi og Veltan sum fara at selja sínar vørur.
Sølutorgið er opið frá 12.00 til 15.00
Filmsýning í Virkinum
Hesir filmar verða vístir:
1) Føstugangshald á Sandi (Føstulávintsfilmurin) – Eir í Ólavsstovu
2) Wünder Pitsa – Hanus Johannessen
3) Maðurin við Blæðuni – Maria Tórgarð
Listasavnið á Sandi
Listasavnið spennir seg eisini út Seinsummardagin.
Kl. 11.00 – 13.00 er opið sum vanligt.
Atgongd til Listsavnið kostar 60 kr.
Kl. 12.15-13.00 er ókeypis konsert við MonkeyRat duo.
Bygdasavnið á Sandi
Opið er frá kl. 12 – 14.
Kl 13.30 verður túrur gjørdur í býlinginum “í Koytu” gingið verður rund í býlinginum og greitt verður frá søguni har.
Frásøgumaður verður Tummas Løkjá.
Túrurin er ókeypis, tó kostar atgongd til bygdasavnið 30 kr.
Dansur í Virkinum kl. 23.00 – 4.00
Seinsummardagurin endar við góðum dansi í Virkinum.
Í ár verða tað Geislar sum spæla, teir hava fingið John Johansen sum vanligt spælur við Signar í Homrum at spæla við sær. Tað eru í ár 30 ár síðan Geislar spældi fyrstu ferð, og tað er altíð gott lív í tá teir eru á pallinum.
Dansurin er frá 24.00 til 04.00.
Húsið letur upp kl 23.00.
Meir kunning kemur á heimasíðuni www.visitsandoy.fo og á Facebook-síðuni Seinsummardagur á Sandi.
Taxa:
Vit vilja at øll kunnu koma trygg til og frá Seinsunnardegnum.
Tí hava vit aftur í ár gjørt avtalu við Bil um at teir koma suður at koyra Seinummardagin.
Tel. 32 32 32.
Gisting
Øll okkara summarhús á Sandi eru upptikin vikuskiftið 25. august, tá seinsummardagur á Sandi er. Vit hava fá pláss eftir um tit ynskja at bíleggja ból & bita á Sandi (bílegg í seinasta lagi 24. august kl. 15.30).
Um tú hevur campingvognin við suður, eru nøkur pláss tøk norðanfyri campingøkið úti í Støð á Sandi og pláss eru tøk í Skopun, í Dali og í Skálavík.
Um tú ikki ert til camping, og gistir hjá vinum ella Airbnb-kenningum á oynni, koyrir taxi tykkum gladliga heim!


text:
1997
1997 (MCMXCVII) var eitt vanligt ár, ið byrjaði á einum mikudegi eftir tí gregorianska kalendaranum. Ár 1997 eftir Kristi føðing, ár 997 í næsta ártúsund, ár 97 í 20. øld, og áttunda ár í 1990-árunum.
Innihaldsyvirlit
Hendingar[rætta | rætta wikitekst]
- 19. januar – Yasser Arafat vendir aftur til Hebron eftir meir enn 30 ár, og er við í hátíðarhøldunum yvir at Ísrael hevur givið síðsta býin landið ráddi yvir aftur til Vestara Áarbakka.
- 20. januar - Bill Clinton tekur við embæti forseta fyri aðru ferð í USA.
- 27. januar - Fram kemur at fronsk listasøvn, liggja inni við yvir 2.000 listaverkum stjolnum av Nazi-hermonnum undir seinna heimsbardaga.
- 5. februar - "Big Three" bankarnir sokallaðu í Sveis, boða frá stovnan av fondi uppá 71 millión dollarar, ið skal hjálpa yvirlivarum av hópdrápum nasistanna og familjum teirra.
- 13. februar - Umvælingar byrja á Hubble rúmdarteleskopinum.
- 22. februar - Vísindafólk í Roslin í Skotlandi boða frá, at ærin Dolly var klonað við góðum úrsliti í juli 1996.
- 23. februar - Eldur tekur seg upp umborð á russisku rúmdarstøðini Mir.
- 27. februar - Hjúnarskilnaður verður lógligur í Írlandi.
- 4. mars - Bill Clinton, forseti USA, bannar allan fíggjarligan stuðul til kloning av menniskjum.
- 22. mars - Tara Lipinski gerst sum 14 ára gomul heimsins yngsti heimsmeistari í listdans á skoytum.
- 24. mars - Oscar-virðislønin verður latin í Los Angeles. Billy Crystal er vertur og The English Patient vinnur virðislønina fyri "Besta Film".
- 29. apríl - Felagsskapurin fyri bannan av kemiskum vápnum (The Organization for the Prohibition of Chemical Weapons (OPCW)), CWC sáttmálin verður undirskrivaður.
- 2. mai - Eftir stórsigur í bretska valinum gerst Tony Blair forsætismálaráðharri í Stóra Bretlandi.
- 3. mai - Stóra Bretland vinnur Eurovision Song Contest 1997 við Katrinu and the Waves og "Let Love Shine a Light".
- 11. mai – Teldan "Deep Blue" hjá IBM vinnur á telvaranum Garry Kasparov eftir ein umkapp av talvi. Hetta er fyrstu ferð ein telda vinnur á einum talvheimsmeistara.
- 14. mai - The Star Alliance samstarvið byrjar við flogfeløgunum Air Canada, Lufthansa, Scandinavian Airlines System, Thai Airways International and United Airlines.
- 23. mai - Mohammad Khatami gerst forseti í Iran.
- 1. juni - Hugo Banzer gerst forseti í Bolivia.
- 11. juni - Undirhúsið í Stóra Bretlandi bannar øll handvápn.
- 26. juni - Bloomsbury Publishing útgevur bókina Harry Potter og Vitramannasteinurin hjá J.K. Rowling í London.
- 27. juni - Walt Disney teknifilmurin Hercules kemur út.
- 1. juli - Stóra Bretland gevur Hong Kong yvir til Kina.
- 4. juli - Rúmdarkannarin Pathfinder lendir á Mars.
- 15. juli - Hópdrápsmaðurin Andrew Cunanan skjýtur mótasniðgevan Gianni Versace við teimum fylgjum at hann letur lív uttanfyri heim sítt í Miami í USA.
- 31. august - Diana Prinsessa av Wales letur lív aftaná eina bilvanlukku í París.
- 5. september - Athen í Grikkalandi verður valdur vertsbýur av Summar-OL 2004.
- 6. september - Diana Prinsessa av Wales fer til gravar í Westminister Abbey í London. 2 milliardir fólk fylgja við jarðaferðinni í sjónvarpi.
- 15. september - Stórtingsval í Noregi.
- 18. september - Al-Qaeda útførir terrorálop í Bosnia og Hersegovina.
- 16. oktober - Fyrsta litmyndin verður at síggja á forsíðuni av dagblaðnum The New York Times.
- 17. oktober - Likamseivdirnar av kollveltingarmanninum Che Guevara verða lagdar til hvílu í serligum gravhýsi í Kuba.
- 24. oktober - Toyota Prius, heimsins fyrsti "hybridbilur" kemur á marknaðin í Japan.
- 11. november - Mary McAleese gerst forseti í Írlandi.
- 17. november - 62 fólk, harímillum ferðafólk, lata lív í Luxor í Egyptalandi, tá 6 islamskir hermenn byrja at skjóta uttanfyri tempul Hatshepsut.
- 10. desember - Høvuðstaðurin í Kasakstan flytur frá Almaty til Astana.
- 11. desember - Kyotoskjalið verður undirskrivað av Sameindu Tjóðunum.
- 16. desember - Fleiri hundrað japonsk børn fáa herðindi (epileptisk tilfelli) eftir at hava hugt eftir einum parti av Pokémon teknifilmsrøðini.
Ítróttur[rætta | rætta wikitekst]
Fótbóltur[rætta | rætta wikitekst]
- 30. apríl - Malta-Føroyar 1-2 (1-0) í Ta’Qali – HM-undankapping (Øssur Hansen, 61. Todi Jónsson, 90.)
- 8. juni - Føroyar-Malta 2-1 (2-0) á Toftum – HM-undankapping (Uni Arge, 6.; Todi Jónsson, 41.)
- 27. juli - Ísland-Føroyar 1-0 (0-0) á Seyðisfirði – vinardystur
- 6. august - Estland-Føroyar 0-2 (0-0) í Tartu – vinardystur (Jens Erik Rasmussen, 49.; Jan Allan Müller, 70.)
- 20. august - Kekkia-Føroyar 2-0 (2-0) í Teplice – HM-undankapping
- 6. september - Føroyar-Kekkia 0-2 (0-2) á Toftum – HM-undankapping
- 11. oktober - Spania-Føroyar 3-1 (2-1) í Gijon – HM-undankapping (Jens Kristian Hansen, 44.) Myndir hjá 12. manni
Føðingar[rætta | rætta wikitekst]
- 11. januar - Cody Simpson, avstralskur singer-songwriter
- 14. januar - Nastya og Masha Tolmacheva, russiskar songkvinnur
- 10. februar - Chloë Grace Moretz, amerikonsk sjónleikarinna
- 25. februar - Isabelle Fuhrman, amerikonsk sjónleikarinna
- 15. apríl - Maisie Williams, ensk sjónleikarinna
- 29. apríl - Høgni Egilstoft Nielsen, føroyskur telvari og fótbóltsleikari
- 21. juni - Rebecca Black, amerikonsk songkvinna
- 5. august - Olivia Holt, amerikonsk sjónleikarinna
- 10. august - Kylie Jenner, amerikonsk modell og sjónvarpspersónur
- 30. september - Max Verstappen, niðurlendskur kappkoyrari
- 5. oktober - Tanja Skaalum, føroyskur svimjari
- 8. oktober - Bella Thorne, amerikonsk sjónleikarinna
- 26. desember - Zara Larsson, svensk songkvinna
Andlát[rætta | rætta wikitekst]
- 5. apríl - Allen Ginsberg, amerikanskur yrkjari (f. 1926)
- 19. mai - Robert Joensen, føroyskur rithøvundur og løgtingslimur. (f. 1912)
- 29. mai - Jeff Buckley, amerikanskur tónleikari (f. 1966)
- 15. juli - Gianni Versace, italskur mótasniðgevi (f. 1946)
- 31. august - Diana prinsessa av Wales, ensk prinsessa (f. 1961)
- 5. september - Móðir Teresa, albanskur trúboðari (f. 1910)
- 29. november - Malla Samuelsen, føroyskur politikari (f. 1909)
- 16. desember - Lillian Disney, kona Walt Disney (f. 1899)
- 18. desember - Chris Farley, amerikanskur skemtari og sjónleikari (f. 1964)


text:
05. Jul 2018
Lálønt hjá tí almenna havi fingið eina lønarhækkan á uml 450 kr um mánaðin. Av hesum rinda tey í hvussu er 200 kr í skatt og 250 kr í hægri gjaldi til Samhaldsfasta. NULL krónir eftir. Nú hevur Kristina Háfoss lati kommunulæknum eina lønarhækking...
30. Jun 2018
Formaðurin í Fólkaflokkinum...
30. Jun 2018
Sum kunnugt hevur Høgni Hoydal sett sínar teknar í nevndina, sum skal geva honum “tilmæli” um hvørjum hann skal tilluta sokallaðu menningarkvoturnar. Uppboðssølan hevur virkað so illa, at sami landsstýrismaður nú hevur útsett uppboðssølurnar, tí tað sambært honum sjálvum er...
25. Jun 2018
Hetta kom fram á fundi hjá Javnaðarflokkinum herfyri. Eisini vísti forkvinnan í teirra tingbólki á, at grundarlag er hjá fiskivinnuni á landi at byggja út, og grundarlag at fremja ábøtur á fiskiflotan, og hon legði afturat, at har er nokk av kvotu til fyri...
24. Jun 2018
Nei, Annfinn Brekkstein, ognarskattur er ikki partur av nøkrum tilmæli frá meirilutanum í Tórshavnar býráð og verður tað aldrin. Tá mál koma til viðgerðar í býráðnum hava tey vanliga verið til umrøðu og støðutakan hjá ymsum myndugleikum, ráðum, staðbundnum nevndum,...
22. Jun 2018
Socialistar vilja kradda, klípa og klóra so nógv inn í landskassan sum møguligt og teir fáa ongantíð nokk. Meir vil hava meir til at deila útaftur, har sum tey meta hart vunnu skattakrónurnar gera mest gagn. Sitandi socialistiska samgonga kom til valdið uppá, at...
14. Jun 2018
Tíðin er komin at útvega øllum borgarum í høvuðsstaðnum eitt borgarakort, sum gevur teimum serstakan rætt til tænastur hjá Tórshavnar kommunu framum t.d. ferðafólk. Kortið skal m.a. kunna brúkast til ókeypis bussleiðina, bókasøvn og svimjihøllina Eitt borgarakort kann...
21. Mai 2018
Skatta- og avgjaldsøðin liggja sum okið á føroysku familjunum og vinnulívinum. Mikukvøldið 23. mai kl. 19.00 bjóðar Norðstreymoyar Fólkafloksfelag til almennan fund á Fjørðukrónni undir yvirskriftini “Nokk er nokk”. Sambært lokalfelagnum hjá Fólkaflokkinum í norðstreymi eru eitt ótal av skattum og gjøldum løgd á alt...


text:
Peningastovnar klárir at taka í móti pensjónsinngjøldum23-01-2012
Frá og við í dag, 23. januar 2012, er møguligt hjá arbeiðsgevarum at rinda pensjónsgjøld umvegis lønarútgjaldsskipanina, soleiðis at hesi verða skattað í samsvari við rentutryggingarlógina
Nýggjar kontur til skattaði pensjónsinngjøld18-01-2012
Nýggja lógin um skatting av pensjónsinngjøldum kom í gildi 1. januar 2012. Hetta merkir, at frameftir verður skilt í millum skattaðar og óskattaðar pensjónsuppsparingar, tvs. inngjøld fyri og eftir 1. januar 2012. Nýggja lógin hevur við sær broytingar fyri, hvussu peningastovnar skulu handfara pensjónsinngjøld frá 1. januar 2012 . Neyðugt er, at allir pensjónskundar fáa eina nýggja pensjónskontu
Leyst starv: starvsfólk til váðastýring í Eik12-01-2012
Risk Management deildin sóknast eftir fólki til at røkja eftirlitsuppgávur av kredittváða, marknaðarváða og gjaldførisváða
Øll Visa Dankort verða skift í 201212-01-2012
Øll Visa Dankort ganga út í 2012, og verða tí skift so við og við ígjøgnum árið
Eik broytir gjøld og rentur27-12-2011
Frá 1. februar 2012 lækka fleiri av tænastugjøldunum í Eik. Somuleiðis lækkar rentan á 1. veðrættarlánum og ávísum innlánum, meðan bidragið á realkredittlánum hækkar


text:
13. Sep 2018
Eins og í Føroyum hava myndugleikarnir í Íslandi álagt fiskivinnuni eitt veiðigjald. Hetta veiðigjaldið er munandi lægri enn tað føroyska. Íslendska veiðigjaldið fyri 2018 er ásett í kunngerð frá mars 2018 og kom í gildi 1. apríl í ár. Makrelur hevur...
07. Sep 2018
Ársúrslitið hjá feløgunum, sum eru limir í Felagnum Nótaskip, er minkað niður í eina helvt. Í 2016 varð samlaða ársúrslitið hesum feløgum 359 mió. kr., og tað minkaði niður í 180 mió. kr. í 2017. Hetta er ein afturgongd upp á 48%. Fleiri orsøkir...
30. Aug 2018
Havstovurnar í Føroyum, Noregi og Íslandi hava í dag kunngjørt úrslitið av yvirlits trolingunum í summar. Allir tríggir stovnarnir eru í minking í mun til úrslitið av kanningunum í fjør. Kanningarnar vísa, at stovnurin av norðhavssild er 24% minni í vekt í ár...
05. Jul 2018
Bretski fiskimálaráðharrin Michael Gove hevur sent eina hvítbók um framtíðar bretska fiskivinnupolitikkin til hoyringar. Hoyringsfreistin er sett til 12. september í ár. Michael Gove skrivar í innganginum, at eftir Brexit fer Bretland fyri fyrstu ferð í 40 ár at hava ræði á sínum...


text:
KUNNGERÐ til løgtingsveljarar í Runavíkar kommunu til løgtingsvalið 1. September 2015
BRÆVATKVØÐUR
Veljarar í Runavíkar kommunu, ið sambært vallógina lúka treytirnar fyri at greiða brævatkvøðu, kunnu atkvøða á kommunuskrivstovuni í avgreiðslutíðini til og við 31. august 2015.
Tey, ið vegna sjúku ikki eru før fyri at koma á valstaðin, kunnu boða kommunuskrivstovuni frá á tlf. 417000 í seinasta lagi 31. august 2015 kl. 12.00.
VALKORT
Valkort eru send øllum veljarum í kommununi.
Um onkur, ið heldur seg hava atkvøðurætt, ikki hevur fingið valkort, ella okkurt annað er komið skeivt fyri, skal verða sagt býráðsskrivstovuni frá í seinasta lagi 31. august 2015 á tlf. 417000.
Runavíkar kommuna


text:
Fyri góðum tveimum mánaðum síðani tók stýrið fyri Økistænastuna hjá Skálafjarðarsamtakinum avgerð um, at gamla Sambýlið á Skála skuldi nýtast sum Dagtilhald til borgarar, ið eru minnisveikir.
Síðan hevur verið arbeitt miðvíst við at fremja hesa ætlan, sum hevur til endamáls at,
- Stuðla heimabúgvandi, ið hava fingið staðfest demens sjúku, til ein virðiligan, virknan og innihaldsríkan gerandisdag, í góðum felagsskapi, so hesi kunnu búgva heima longs gjørligt.
- Veita avvarðandi lætta, vegleiðing og stuðul
- Viðvirka til økta vitan um demens sjúkurnar.
Við hesum átaki hevur Økistænastan hjá Skálafjarðarsamstarvinum ætlanir um at menna tænastuna á demensøkinum og soleiðis stuðla uppundir heildarætlanina um eitt demensvinarligt samfelag.
Í hesum sambandi verður “Opið hús” hósdagin 2. juni kl. 15.30 – 17.30, har øll eru vælkomin.
Umframt røður og tónleik er skráin merkt av, at talan eisini verður um eitt barnavinarligt tiltak nevnt “Kom við til Spæliland,” har klovnurin Totti undirheldur.
Bjóða verður kaffi og kaka til tey vaksnu og Sunkist og pylsubreyð til børnini.


text:
Tilfeingi
Tað finst ein ørgrynna av tilfari og kunning um føroyska gransking og um evni, sum hava týdning og áhuga fyri gransking í Føroyum. Vit hava savnað og skipað nakað av hesum tilfari á síður í valmyndini vinstrumegin.
Her kann nevnast, at vit hava Heilagrunnin, har vit royna at skráseta allar føroyskar granskarar úti og heima og granskarar, sum arbeiða í Føroyum.
Her er Stuðulsyvirlitið, har allar verkætlanir stuðlaðar av Granskingargrunninum síðani 2001 og allar granskingarverðkætlanir stuðlaðar av Sjúkrakassagrunninum síðani 2014 eru skrásettar.
Her eru søvn við ph.d.ritgerðum og øðrum vísindaligum tilfari, yvirlit yvir fyrilestrar, tilfari frá undanfarnu Vísindavøkunum og annað.
Nakrar evnissíður eru við almennari kunning um gransking, um Open Access og annað.
Síðani eru hentar slóðir skipaðar landafrøðiliga, evnisliga og í málbólkar.
Saknast okkurt tilfar, frætta vit fegin á gransking@gransking.fo


text:
Mál
Leita / Search
-
Nýggjastu greinarnar / Recent Post
- 3. dagur – skrímslaverkstovur / 3rd Day – Monster workshops
- 2. day – Regn og vill listafólk / 2nd Day – Rain and wild artists
- 1. dagur í Letlandi / 1th Day in Latvia
- Vakur filmur um pápa mín / A beautyful film about my father
- Ein føroyskur høvundur vitjar Litava / A Faroese Author visits Lithuania
- 4. dagur – Hvítu mølheyggjarnar í Nida / 4th Day – The White Dunes of Nida
- 3. dagur – Sermerkta bókasavnið í Plungé / 3. Day – Plungė Municipal Clock Tower Library
Evni / Categories
- 650 orð (18)
- Aðrar verkætlanir (24)
- ævintýr (26)
- Bókmentir (28)
- Bøkur hjá Rakel Helmsdal (52)
- Dansa so væl og leingi (10)
- Dreymrúm (4)
- Ferðafrásøgn (8)
- ferðsla (4)
- Fríggjadagsmynd (13)
- Heiðurslønir (19)
- Hon sum róði eftir ælaboganum (23)
- Høvundavitjan (2)
- Karavella Marionett-Teatur (136)
- Klumma (32)
- Leikarar (10)
- Listaskúli Føroya (4)
- mál (4)
- marionettir (45)
- Marionettleikir (67)
- mentan (12)
- mentanarpolitikkur (11)
- myndafrásøgn / picture report (27)
- Persónligt / Personal (14)
- Samstarvsfelagar (47)
- sjónleikur (15)
- skaldsøga (3)
- Skrímslalív (4)
- Skrímslini (50)
- Skriviráð (5)
- Skriviskeið (24)
- Søguskeið (3)
- stuttsøga (5)
- tíðindaflutningur (13)
- tíðindi (116)
- Tónleikur (2)
- Turné (27)
- Ummæli og umtala (33)
- Úr Mosakulluni (2)
- Veiða vind (38)
- Viktor Hugo Person (4)
- Yrkingar (1)
Goymsla / Arcive
2. day – Regn og vill listafólk / 2nd Day – Rain and wild artists
Annar Letlands dagurin var eisini frídagur. Vit vóru túr við guide í oysandi regni (men ongum vindi) í Liepaja og í biograf um kvøldið og hugdu at einum nýggjum, frálíka stuttligum letlandskum filmi, Homo Novus, um vill listafólk í Riga í 30’unum. The second day in Latvia was also a… les meira….
1. dagur í Letlandi / 1th Day in Latvia
Ferðin í Letlandi byrjaði í Liepāja, triðjstórsta býnum. Fyrst á skránni var ein túrur við guide til Karosta, eitt frágingið hernaðarøki. Øki var risastórt og nógvir túsund russar høbdu búð har undir hersetingi. Nú stóð stórur partur av tí tómt. Vit vitjaðu m.a. eina russikt ortodoksa kirkju, Sankta Nikolas Sjómans Dómkirkjuna… les meira….
Vakur filmur um pápa mín / A beautyful film about my father
Í dag gav felagsskapurin Green Renaissance út ein vakran lítlan heimildarfilm um pápa mín. Green Renaissance er ein almannagagnligur felagsskapur, sum ger heimildarfilmar um fólk kring allan heim. Felags fyri fólkini, tey velja, er, at hetta eru eldhugaði menniskju, sum hava nakað at siga á onkran hátt. Hetta er filmurin um Ole… les meira….
Ein føroyskur høvundur vitjar Litava / A Faroese Author visits Lithuania
Í november í fjør (2017) var eg so heppin at vera boðin á høvundavitjan í Estlandi. Upplivingin var ógloymandi. Bara nakrar krákumánaðir seinni var eg boðin at vitja hini bæði baltalondini. 3. oktober kom eg til Litava. Verkætlanin sum eg var boðin inn gjøgnum eitur Nordic Authors Crossing Borders og er… les meira….
4. dagur – Hvítu mølheyggjarnar í Nida / 4th Day – The White Dunes of Nida
Síðsta dagin í Littava fekk eg eina serliga gávu frá Britigu, sum hevði fyriskipa alt: Eina útferð til bygdina Nida á Kuriska Oddanum, sum liggur uttanfyri Klaipeda. The last day in Lithuania, Brigita, who arranged the whole trip, gave me a special treat: A visit to Nida on the Coronian… les meira….
3. dagur – Sermerkta bókasavnið í Plungé / 3. Day – Plungė Municipal Clock Tower Library
2. dagur – Tíðin stendur í stað í klokkusavninum / 2. Day – The Time Has Stopped at the Clock Museum.
Annar dagurin á ferðini fór við tveimum skrímslaverkstovunum á Bókamessuni í Klaipeda og gongutúri og savnsvitjanum í Klaipeda. The second day of the trip went with two monster workshops for children at Klaipeda’s book fair, walk and museum visits in the city. Her er lýsing av Bókamessuni í Klaipeda: /… les meira….
1. dagur í Littava – Klaipeda / 1. Day in Lithuania – Klaipeda
Hendingarríku løturnar hjá Milju Aura/Milja Auras Eventful Moments
Tann 19. september kom stuttsøgusavnið Miljuløtur út alment. Hetta hendi á hugnaligari bókaløtu á Sunda Bókasavni í samband við Mentanarviku í Sunda kommunu. Nógv børn vóru komin at lurtað, tá høvundurin læs upp úr løtunum hjá Milju Aura. Forlagið sigur um bókina: “Bókin er… les meira….


text:
Eru vísindafólk eitt serliga tolið fólkaslag?
Mánadagin tann 11/2 hevði Rúna Hjelm seturskrivari kronikk í Dimmalætting, har hon vísti á hvønn týdning, tað hevur fyri eitt samfelag at nýta pening til gransking og undirvísing.
"Jú, tað er tí, at dygdargóð útbúgving og gransking eru týdningarmestu fyritreytirnar fyri búskaparligum vøkstri, og tí at lond, sum hava gjørt íløgur í hetta øki, hava størri framburð enn onnur lond. Hesa niðurstøðu er tað ein hópur av vísindaligum kanningum, ið prógva. Við øðrum orðum kann peningur, sum settur verður av til gransking og útbúgving, metast sum ein íløga, ið landið fær aftur fleiri ferðir". les meira
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Ingi Samuelsen
23.12.2014 - 14:41
Stigtakarin til jólahjálpartiltakið ”Í menniskjum góður tokki”, Annlis Bjarkhamar, fyrrverandi landsstýriskvinna, leggur nú frá sær. Heilsutrupulleikar er orsøkin til avgerðina.
Á vangamyndini hjá felagsskapinum á Facebook, skrivði Annlis Bjarkhamar soleiðis í gjárkvøldið:
”Síðani tíðliga í heyst havi eg vitað, at hetta vóru seinastu jólini, at eg stóð á odda fyri Í menniskjum góður tokki. Mátti fyrr í ár ásanna, eftir at hava roynt at sameina tað at liva við kroniskari pínu og tað at hava vart starv hjá Í menniskjum góður tokki, at arbeiðsbyrðan varð ov stór í mun til heilsustøðuna hjá mær. Hóast tað er sárt, so hevur tú onki annað val tá tú ert sjúk, annað enn at laga teg eftir umstøðunum.”
Hetta er fimta árið, at felagsskapurin hevur veitt jólahjálp. Hesi árini hevur felagsskapurin rætt 1984 fíggjarliga sperdum familjum eina hjálpandi hond á jólum og glett 3.924 børn. Jólahjálpin, sum er býtt út hetta tíðarskeiðið hevur havt eit virði upp á 4,8 milliónir krónur.
Í ár hava 372 familjur fingið jólahjálp frá Í menniskjum góður tokki.
241.000 kr. í samsýning
Seinastu tíðina hevur spurnartekn verið sett við samsýningina sum Annlis Bjarkhamar hevur fingið frá felagsskapinum. Í sambandi við fráboðanina upplýsir Annlis Bjarkhamar, at felagsskapurin í fjør hevði 240.952 krónur í starvsfólkaútreiðslum, tá er løn, frítíðarløn, eftirløn og arbeiðsmarknaðargjøld tikin við. Tølini fyri í ár væntast at vera áleið tey somu sum í fjør.


text:
Orð: Casper Johs. Boye
Lag: Johan Henrik Nebelong
Týtt: Victor Danielsen
1. Skiftir á havinum stormur og stilli,
logn eina løtu, ta næstu ein ódn;
so eftir eydnuna mótgangur villi
nívandi fellur á menniskjabørn;
friður ei er
á foldum her,
vónbrot og stríð er tað, heimurin ber.
2. Veðrið er líkt einum menniskjahjarta:
Mangur stóð stinnur, tá eydnan var blíð;
brotnar tá alt – sløknar ljósið hitt bjarta –
tá ræður stúran bert sálini í;
vanlukkan fann
veikan hvønn mann,
rikin sum vrakið á sjónum varð hann.
3. Enntá um muðurin songirnar glaðar
ber fram, er hugurin fullur av sorg,
angistin dimmir teir ljósastu dagar –
hvar er mót deyðanum tryggjað ein borg!
Hvar kann ein tá
troystina fá?
Hvønn kann ein leggja sítt vónloysi á?
4. Stúrandi sinni, legg frá tær tín ótta,
ivandi sál, hoyr eitt friðarboð milt:
Er ikki ein, sum kann ódnirnar hótta,
siga við brúsandi havið. Ver stilt!
Óræddur ver!
Harrin er her,
bjarga hann vil og tær hjálpina ber.
5. Søk hann, um dagarnir eru tær góðir!
Hann er hin vinur, ið svíkja ei kann;
men sveik á náttini akker og róður,
kalla á Jesus, og frelsa vil hann,
stjørnan so blíð
myrkrinum í!
Lít á hann! Ei ert tú svikin í tí.
6. Dýrasti Frelsari! Við tær í fylgi
óttist eg ikki hitt stormandi hav,
søkki eg ei undir holvandi bylgju,
nei, eg skal flóta, tá ódnin er av;
trygt skal við tær
sigla mítt far,
lenda á himmalsku strondini har.


text:
mikudagur, 25. april 2007 18.36 - Innland
Stríð hevur tikið seg upp um, hvør skal gjalda fyri skeið og eftirútbúgving hjá lærarum í fólkaskúlanum. Kommunurnar hava higartil goldið, men nú hava fleiri av stóru kommunum stongt pengakassan. - Hetta stríðið millum land og kommmunur hava vit ikki brúk fyri í hesum PISA-tíðum, heldur Lærarafelagið.
Skúlastjórar í fólkaskúlum í størru kommununum hava boðað lærarunum frá, at fleiri størri kommunur í Kommunusamskipan Føroya ikki longur fara at rinda fyri skeið og eftirútbúgving hjá lærarum. - Vit noyðast at steingja pengakassan, sigur Heðin Mortensen, formaður í Kommunusamskipan Føroya.
- Málið verður tikið upp í næstu viku, og tá fara vit at finna eina loysn, sigur Jenny Lydersen, undirvísingarleiðari á Fólkaskúladeildini í Mentamálaráðnum, meðan formaðurin í Lærarafelagnum, Magnus Tausen, staðfestir, at hetta stríðið millum land og kommmunur kann raka fólkaskúlan meint.


text:
Svartkjaftur (toskaættin)
Micromesistius poutassou (Risso, 1827)
Stødd: Svartkjaftur verður upp í umleið 50 cm. Í veiðuni er hann vanliga 20-35 cm langur.
Dýpi: Hann er uppsjóvarfiskur og botnfiskur, vanliga úr 200 m niður á 400 m dýpi, men eisini úr vatnskorpuni niður á umleið 1000 m. Litur: Livandi í sjónum hevur svartkjaftur heilt annan lit enn tann trolveiddi fiskurin. Livandi minnir hann mest um hvíting, tó heldur grønari. Trolveiddur fiskur missir roðsluna og av tí eisini sínar litir, og tá sær hann soleiðis út: bakið er óblankt blálitt, ljósari bláur, og silvurkendur er hann um síðurnar og hvítgráur undir búkinum. Hann er svartur inni í kjaftinum og táknaholunum.
Teinar: R1 12-14; R2 12-14; R3 23-28; G1 33-39; G2 24-27.
Lýsing: Svartkjaftur hevur tríggjar smáar ryggfjaðrar. Tær báðar fremru eru stuttar og ganga upp í ein spíss. Tann aftasta er long. Hann hevur tvær gotfjaðrar. Tann fremra er um ein triðing av heildarlongdini. Tann aftara er umleið somu longd sum aftasta ryggfjøður. Fremra gotfjøður kemur fram undir umleið hálvar uggafjaðrarnar. Siljafiskar hava langar búkfjaðrar, rognafiskar hava stuttar. Kjafturin er fremst á gronini. Hann hevur undirbit. Sterturin er eitt sindur sýldur. Gotið er umleið undir fremra enda á fremstu ryggfjøður, kanska heldur fremri.
Eyðkenni: Tær stuttu ryggfjaðrarnar og gloppið ímillum teirra. Hann er svartur inni í kjaftinum og táknaholurnar eru svartar. Gotið er frammarlaga.
Týdningur: Svartkjaftur hevur stóran týdning fyri bæði mat- og ídnaðarfiskiflotan.
da: Blåhvilling, en: Blue whiting, fr: Poutassou, ís: Kolmunni, no: Kolmule, tý: Blauer Wittling
Útbreiðsla: Svartkjaftur er um alt tað føroyska sjóøkið, bæði við botnin og uppi í sjónum. Annars er hann um tað mesta av havinum, í Barentshavinum, undir Eysturgrønlandi og Íslandi, í Biskeiavíkini, Norðsjónum og Skagerrak suður í vestara part av Miðjarðarhavinum, og nakað suður við Vesturafrika. Undir Vesturgrønlandi og suður til USA.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Mikudagin 23. mai kl. 15.00 skipar Strandferðslan fyri almennum kjakfundi í Smæruni í Havn. Til umrøðu verða avbjóðingarnar á samferðsluøkinum, ið seinnu árini eru vorðnar alsamt størri.
Undir vanligum umstøðum megnar Strandferðslan at røkja sínar skyldar í sambandi við sigling millum oyggjarnar, men krevjast umvælingar ella eftirlit, vanta avloysaraskip.
Trupulleikarnir hava verið serliga sjónligir í vár, tí fleiri av skipunum hava verið til regluligt eftirlit. Skipini eldast, og útlit eru ikki til, at eftirlitini verða minni umfatandi og tíðarkrevjandi.
Strandferðslan hevur í fleiri ár víst á, at neyðugt er við minst einum avloysaraskipi, so ferðaætlanin verður darvað sum minst, tá regluligu eftirlitini ella óvæntaðar umvælingar eru.
Ein onnur avbjóðing er, at ferðafólkatalið er nógv økt seinnu árini. Bæði føroyingar og útlendsk ferðafólk ferðast munandi meira millum oyggjarnar enn fyrr, og tað streingir farleiðirnar.
Ynskini hjá ferðafólki í dag eru sera ymisk. Fastbúgvandi vilja hava so regluligt ferðasamband sum gjørligt, og útlendsk ferðafólk ferðast í stórum hópum, ið ofta taka nógv pláss á skipunum.
Strandferðslan heldur, at nýggjar tíðir krevja nýggjar loysnir, so tænastustigið kann gerast nøktandi. Ljós verður varpað á hesar spurningar á kjakfundinum í Smæruni mikudagin 23. mai.
Við á fundinum verða umboð fyri Strandferðsluna, landsstýrið, stjórin fyri donsku oyggjaferjurnar og Knud E. Hansen, sum hevur gjørt eina støðulýsing av flotanum hjá Strandferðsluni.
“Strandferðslan er á einum vegamóti. Vit vilja fegin loysa allar tær uppgávur, okkum eru álagdar, men avbjóðingar eru. Vit fara at varpa ljós á hesar avbjóðingar,” sigur Hilmar Eliasen, stjóri á Strandferðsluni.


text:
Leygardagin skipar Hvistan fyri rørslutiltaki á Tvøroyri í samband við ABC fyri sálarheilsu.
Hvistan sigur: Vit hittast á Varðanum Pelagic kl. 14.00 og hiðani fara vit ein 15 minuttir túr út og so eftir hesar 15 minuttirnar, verður vent og so heim aftur – í alt 30 minuttir og øll aftur um somu tíð. Tá verður boðið frukt og okkurt at drekka á Varðanum Pelagic, og kunningartilfar er at fáa um ABC fyri sálarheilsu.
Vónandi kunnu tit deila hetta og ØLL eru vælkomin við, ung sum gomul, súkklandi sum gangandi, trillandi sum rennandi.


text:
Tað er ein ríkisfelagsskapur í einari broytingartíð, sum Aksel V. Johannesen, Kim Kielsen og Lars Løkke Rasmussen fara at skifta orð um á árliga ríkisfundinum í næstu viku.
Øðrvísi tónar
Garvaði vinstrapolitikarin, 73 ára gamli Bertel Haarder, heldur, at danska Grundlógin er merkt av, at Danmark hevur ræðið á bæði Grønlandi og Føroyum.
Tí, heldur hann, eiga Danmark, Grønland og Føroyar at skriva eina felags yvirlýsing, har tað verður greitt, at trý lond hava sjálvboðin valt at loysa nakrar uppgávur saman í einum felagsskapi.
Mette Frederiksen, forkvinna í danska Javnaðarflokkinum, heldur, at sjálvstýrisvisjónirnar í Grønlandi og Føroyum kunnu hava við sær, at ríkisfelagsskapurin verður upploystur við tíðini, og toppdiplomaturin Peter Taksøe-Jensen mælir beinleiðis til, at Danmark, Grønland og Føroyar skipa seg í ein ríkjafelagsskap sum trý sjálvstøðug londum.
Tað eru serliga herdu sjálvstýriskrøvini úr Grønland, sum elva til, at danir eru farnir at tosa øðrvísi um ríkisfelagsskapin. Sjálvstýrisflokkarnir vinna valdið hvørjaferð, og tað er greitt tekin um, at sambandsrørslan í Grønland er veik.
Luttakarar: Martin Breum, rithøvundur og tíðindamaður, Bertel Haarder, fólkatingsmaður fyri Vinstra, Thomas Munk Veirum, tíðindamaður í grønlendska Kringvarpinum, Bárður á Steig Nielsen, formaður í Sambandsflokkinum, Sjúrður Skaale, fólkatingsmaður fyri Javnaðarflokkin, og Magni Arge, fólkatingsmaður fyri Tjóðveldi.


text:
Er tað okey at verða rotin viðhvørt? Áhh harra jesus, “rotin” kann ikki ein gongd dekka yvir tað eg eri í dag.
Eg havi tendens til at siga “ja” til ov nógv í senn. Skuldi tað verði rætt, burdi man einans haft fokus á skúla, tá ein lesur á universiteti. Tað er so bumbinógv at lesa, at onkuntíð er tað so møtumikið, at eg slett ikki klári at byrja. Men eg royni .. tá eg so eri komin í gongd, finni eg útav hvussu torført nógv av tí er. Tískil burdi man brúkt enn meira tíð uppá tað. Men hvat? Tað eru sooo nógv onnur ting man eisini vil! Og ofta geri eg tað. Tað er aftaná tílík tíðarskeið, at eg kann hava hug at liggja í songini í fleiri dagar. Tað blívur snøkt ov nógv av tí góða. Ímeðan tað stendur uppá, er tað faktiskt deiligt. Men so til síðst, er orkan uppi! Tá er stravið at skula løða kroppin og sinnið upp aftur.
Er tað bara eg, sum havi tað torført við at halda meg til eitt ting í senn?
Tað er so nógv annað, umframt skúlin. Tað er eitt arbeið her, eitt der og so tað triðja onkra aðra staðni. Alt tað kreativa viðvíkjandi blogginum, er so hugnaligt, at tað er næstan mítt frírúm. Tað er her eg veruliga geri tað mær dámar. Uttan at fáa nakað afturfyri. Bara hugurin, sum drívur verkið. Í mun til okkurt av hinum.. Í skúlanum er tað endaúrslitið, sum kemur at ávirka framtíðina hjá einum. Til arbeiðis er tað lønin, sum ger at gerandisdagurin hongur eitt sindur betur saman.
Tað eru so nógv ting vit gera, sum einans eru fyri endaúrslitið. Tað er sjálvsagt gott at kunna hyggja frameftir, og tryggja sær eina góða framtíð (sum tá fer at gleða ein). Fólk plaga at siga “Vígdis.. hav nú fokus á skúlanum og lat hitt liggja”. Jú, mær dámar væl lívið sum lesandi, mær dámar væl sálarfrøði, og kundi ikki hugsað mær at lisið nakað annað. Trupulleikin liggur í, at tað eru ikki øll, sum eru “skúlamenniskju” (sum eg plagi at kalla tað).
Eg klááári ikki, at mínir dagar bara skulu snúgva seg um bøkur. Lesa, lesa og lesa. Tað riggar bara ikki til mín og tað er ikki tað, sum gevur mær gleði. Tí geri eg eisini alt hitt. Alt hetta tilsamans, er perfekt! (til tað inn ímillum flýtur yvir). Tí samstundis, sum at bøkurnar viðhvørt eru mín fíggjandi, so njóti eg at læra. Áh helle eg eisini blívi glað, tá eg havi sitið á bókasavninum ein heilan dag. Men er tað ikki umráðandi, at tað eisini er tíð at gera tey tingini, sum geva einum gleði beint nú?? fx. at baka, gera okkurt kreativt, hugna sær, fara út við vinum osf… Vit hava jú ikki ánilsi fyri, um vit verða her, tá vit einaferð náa endaliga úrslitinum vit arbeiða fram ímóti. Tí haldi eg gott, at man kann fylla dagarnar við eitt sindur av gleði, sum er stuttskygd.
Hehe.. Hvussu gera tit? Eg hevði so ynskt, at eg kundi hildið meg til eitt í senn, men tað verður nokk ongantíð eg.
So nú situr man her.. tekur synd í sær sjálvum, tí man hevur tað sooo stravið!! 😉 Sjálvgjørt er vælgjørt.. Og tað gongur nokk yvir. Tað er eisini umráðandi, at geva sær sjálvum loyv at vera rotin. Ein kann ikki altíð verða fullur av orku og klára at taka ímóti øllum, sum verður kastað ímóti einum. Sooo hetta verður bara ein turrur týsdagur. Morgin dagurin, kann so ikki blíva verri.
So leingi ein ikki blívur turrari, enn turri fiskurin, sum liggur í køliskápinum! haha.. Hava tit nøkur góð ráð?
Eg hopi at tit hava haft ein deiligan dag!
M&K


text:
Pallborðsfundurin verður í kantinuni í nýggja Skúlanum við Løkin í Runavík.
Endamálið við fundinum er at varpa ljós á týdningin av, at vit framhaldandi hava tilhald kring landið, ið kunnu veita skipað tilboð fyri frísk eldri, har tey dagliga kunnu møtast og í felagskapi stimbrast sosialt, handa- og andaliga.
Pallborðsfundurin verður í kantinuni í nýggja Skúlanum við Løkin í Runavík, mikukvøldið 11. februar klokkan 19.00.
Í pallborðinum sita:
Wanja Petersen, sjúkrarøktarfrøðingur og leiðari á Tilhaldinum í Tórshavn.
Rósa Samuelsen, landstýriskvinna í almannamálum.
Gunnvá við Keldu , borgarstjóri í Klaksvík og næstforkvinna í Kommunusamskipan Føroya
Sigvald Kristiansen, næstformaður í Landsfelag Pensjónistanna
Asbjørn Djurhuus, formaður í Føroya Kommunufelag
Fundarstjóri verður Hans Jákup Lamhauge, fyrrverandi borgarstjóri í Runavíkar kommunu.
Pallborðsluttakararnir hava eina stutta framløgu hvør og fáa møguleika at gera viðmerkingar.
Síðani fær fundarfólkið møguleikan at seta pallborðinum spurningar.
Øll áhugað eru hjartaliga vælkomin.
Sjálvstýrisflokkurin


text:
Orð: W. S.
Týtt: Kajfinn Hammer
1. O, mín Guð, Tú sum býrt í Tí Høga,
Tú sum trónar í dýrd og í gleim;
Títt Jerusalem sær nú mítt eyga
hevjað hátt yvir skugganna heim.
Niðurlag: Set mín fót á profetiskar tindar,
halt meg fjaldan í Frumkletsins flóð;
har mín sál kann í Tær seg fordjúpa,
loyst frá heiminum vegna Títt blóð.
2. Halt meg langt burt frá vantrúardølum,
og frá snávingarsteinunum har,
einans Tú kanst mítt hjarta fullnøkta
gjøgnum Andan og Orðið frá Tær.
3. Halt meg langt burt frá trætunar gøtum,
har mær væntar bert myrkur og neyð.
Lat meg kenna Tín fullkomna sigur,
so mítt eg og mín heimstrá gerst deyð.
4. Halt meg reinan av øllum sum forðar
og her kámar Títt heilaga ljós;
so Tú sjálvur ígjøgnum meg lýsir,
og meg varðar frá fráfalsins kós.
5. Lat meg standa í krosstræsins skugga,
Tína dýrd har nú síggja kann eg.
Eina har vil eg liva og doyggja
í teim sárum, Tú fekst fyri meg.
6. Gev mær dirvi á múrinum standa,
um enn túsundtals falla Tær frá!
Gev mær olju á frelsunnar lampu,
so at onnur Teg greitt kunnu sjá.


text:
Tunlarnir Norður um Fjall hava skund
politikkur02-06-2018 - 10:10 - Jóanis Nielsen
FYRISPURNINGUR: Vónandi ber til at fara undir at gera tunlarnar norður um Fjall skjótari enn upprunaliga ætlað
Tað er ikki nøktandi, at tað ikki verður farið undir at gera tunlarnar norður um Fjall fyrr enn í 2022. Tí verður arbeitt við at framskunda teir. Tað svarar løgmaður millum annað í einum § 52a fyrispurningi frá Bjørn Kalsø, løgtingsmanni, um tunlar norður um Fjall
“Sum kunnugt verða fleiri stórar verkætlanir framdar, og íløgukarmurin er avmarkaður. Men vónandi ber til at dagføra íløguætlanina, soleiðis at allar fyrireikingar til verkætlanina verða lidnar í 2019, og at farið verður undir at gera tunlarnar norður um Fjall skjótari enn upprunaliga ætlað, sigur Aksel V. Johannesen, løgmaður.
Sí var løgmansher


text:
Lesidagar í Sveis
Malan Marnersdóttir, professari, dvølur í hesum døgum í Sveis, haðani hon sendir ferðabræv og myndir
Hendan aprílmánað eri eg stødd í ævintýrligum landslagi í Sveis. Eg eri her fyri at lesa næstan 600 síður langa handritið til Bókmentasøguna, bind 2, ígjøgnum við kritiskum og konstruktivum eygum.
Hví eg ikki bara kann gera tað heima? Svarið er rætt og slætt, at vinan Verena Stössinger, ið er rithøvundur og hevur verið í Føroyum fleiri ferðir, og sum saman við Annu Katharinu Dömling ritstjórnaði bókini Von Inseln weiß ich ... (Eg oyggjar veit ...) við týddum føroyskum søgum, fleiri ferðir hevur bjóðað mær at læna íbúðina, sum hon og systirin hava eftir foreldrini í bygdini Rigi Kaltbad.
Bygdin
Rigi Kaltbad er knappar 1500 metrar uppi á fjallinum Rigi Kulm, góðar 1800 metrar høgt. Fyri at koma higar, fór eg við toki av flogvøllinum í Zürich til Luzern, sigldi síðani á vatninum Vierwaldstättersee til Vitznau, har eitt tok førdi meg niðan gjøgnum líðirnar. Tað ber eisini til at koma higar við togbreyt úr grannabygdini Weggis, men eg haldi ikki, at koyrivegur er higar.
Handlarnir eru tríggir, ein lítil, dýrur matvøruhandil, ein kiosk, sum eisini selur ítróttarklæði, og so er tokstøðin við ferðaseðlum og nakað av turistvørum. Húsini eru spjadd eftir fjallasíðuni, í nógvum eru feriuíbúðir og kømur at leiga, eini spildurnýggj og modernað glasíbúðarhús eru granni her hjá mær. Tey bæði hotellini eru stongd nú, so tey fáu vitjandi hesar dagarnar steðga ikki nátt heruppi. Her er friðarligt og stak arbeiðsligt.
Ongar kommersiellar freistingar – eisini tær flestu matstovurnar eru stongdar her í Zwischensäson – skíðferðirnar eru farnar afturum og summargestirnir ikki komnir enn. Men fult av øðrum ókeypis uttandura freistingum. Gott, lýtt og turt veður við sól inn ímillum og góðar slættar gøtur niðan á fjallatindarnar og oman til smábýirnar við vatnið.
Jarðfrøði og søgn
Hví bygd mín eitur Rigi Kaltbad? Rigi stavar frá jarðfrøðiliga hugtakinum ‘riginen’ fyri flógv. Kaltbad er úr søgn, ið sigur frá tveimum systrum, sum í fornari tíð flýddu higar undan harðskapi. Tær vóru klókar og dugdu at grøða fólk, so tá ið tær vóru deyðar, spríkti ein kelda við lekjandi vatni. Stutt síðani er eitt modernað bað – eitt spa – bygt beint við íbúðarhúsini hjá mær, har fólk leita sær heilsubót og vælveru í uttandura – ivaleyst heitum – hyli og øðrum góðum innandura.
Ferðandi rithøvundar
Sveis varð turistland frá mitt í 19. øld og er kent fyri at taka móti rithøvundum, sum høvdu tørv á at vera burtur frá heimlandinum. Eitt nú James Joyce. Hann rýmdi úr Írlandi, búði nógv í Zürich, har hann doyði og varð jarðaður. Har er ein stovnur skipaður, sum hevur til endamáls at minnast henda nýskapandi høvundin og verk hansara.
August Strindberg búði ymsastaðni í Sveis í 1880-árunum. Hann skrivaði millum annað stuttsøgusavnið Giftast og partar av sjálvævisøguligu skaldsøguni Tjänstkvinnans son, meðan hann og familjan búleikaðust í Sveis. Eitt skifti búðu tey í býnum Weggis, sum er 1½ tíma til gongu oman frá bygdini hjá mær. Fyri Strindberg var Sveis eitt Arkadia sum í grikskari hirðayrking. Og her er sanniliga idýlliskt – eitt satt Heidi- og fjallaabba-land.
J. W. Goethe hevur eisini verið her uppi. Við útsýnisplássið her í nánd er ein pláta sett á ein klett við upplýsingini, at Goethe var her í 1775. Uppaftur ein kendur, men væl yngri turistur var tveir-favnar-høvundurin, Mark Twain, sum í 1897 ferðaðist her við familju síni og gekk frá Weggis upp á Rigi Kulm, og tí eigur hann eitt gøtunavn heruppi, og turistarnir ganga Der Mark Twain Themenweg.
Dagliga rýtman
Dagarnir ganga við at lesa og skriva viðmerkingar í handritið. Inn ímillum liggur væl fyri at fara niðan á ein fjallatind ella aðrar leiðir til útsýnispláss útgjørd við bonkum og kunnandi uppsløgum.
Miðlaliga er her deiliga fleirmælt, radio- og sjónvarpsrásirnar eru týskar, sveisara-týskar (sum er ilt at skilja) og franskar. Fyrstu dagarnar vóru høvuðstíðindini eisini her Panama-skjølini. Eg hvakk við, at eisini íslendski forsætismálaráðharrin var nevndur í skjølunum. Á eini rás segði ein seg als ikki undrast á, at afrikanskir stjórnarleiðarar høvdu krógvað pening í Panama, tað var mestsum væntandi. Men at stjórnarleiðari í demokratiskum, norðurevropeiskum landi eisini var millum teir, tað trumfaði, og fekk henda viðmerkjaran at spyrja, hvussu langt inn í skipanirnar í øðrum londum hetta røkkur. Tað frætta vit kanska meira um.
Nú hevur Týskland fingið sína karikatur-gølu. Ein komikari hevur framført eina yrking, ið ger gjøldur burtur úr Erdogan, sum hevur stevnt komikaranum bæði sum forseti Turkalands og sum privatmaður. Angela Merkel er í svárari neyð, tí lutvíst skal hon – og tað ger hon – verja framsøgufrælsið, og hinvegin skal hon sum eitt tað fremsta umboðið fyri ES vera væl í øgn við Turkaland í hesi flóttafólkatíð. Og tey stakkals fólk – flóttafólkini!
Fá meira at vita um Rigi
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Oda Strøm
09.04.2018 - 10:14
Mentan > Tónleikur > Festivalar
Rappstjørnan Cardi B hevur avlýst konsertina á Roskilde Festival, har hon var eitt av høvuðsnøvnunum, boðar festivalurin frá.
Konsertin hjá Cardi B hevði annars verið tann fyrsta hjá henni í Danmark. Orsøkin er, at hon er vorðin við barn og skal eiga í juli. Cardi B hevur annars júst útgivið debutfløguna Invasion of Privacy.
Programstjórin hjá Roskilde Festival, Anders Wahrén, sigur soleiðis sambært Gaffa:
- Slaturin um, at Cardi B er við barn, hevur verið at hoyrt leingi, men nú er tað ikki bara slatur longur, og hon hevur enntá termin umleið samstundis sum Roskilde Festivalurin er. Vit ynskja Cardi B og trúlovaða hennara alt tað besta við vaksandi familjuni, men tað ger sjálvandi, at vit hava eitt hol í skrá okkara mikudagin 4. juli, sum vit arbeiða hart fyri at fylla.
Roskilde Festival 2018 verður frá leygardegnum 30. juni til leygardagin 7. juli 2018.


text:
30. apríl 2007Nr. 33
Løgtingslóg um broyting í løgtingslóg um fólkanøvn
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 41 frá 26. mars 2002 um fólkanøvn verða gjørdar hesar broytingar:
1) Í § 2, stk. 4 verður 2. pkt. strikað.
2) Í § 2 verða sum stk. 5, 6 og 7 sett:
”Stk. 5. Tá ið mett verður, um undantak kann verða givið til uppkalling, skal dentur verða lagdur á, at navnið í høvuðsheitum líkist navninum á tí, ið kallað verður upp eftir. Í hesum sambandi skal atlit havast at:
1) navnafrøðiliga upprunanum,
2) stavsetingini og
3) framburðinum av navninum, ið søkt verður um.
Stk. 6. Uppkalling í ættini verður avmarkað til, at tann, ið kallað verður upp eftir, er:
1) systkin hjá barninum,
2) foreldur, omma ella abbi, langomma ella langabbi,
3) systkin hjá foreldrum,
4) systkinabarn, ella
5) ommu- ella abbasystir, ommu- ella abbabeiggi.
Stk. 7. Fyri hvørt navnið, ið givið verður, kann bara verða kallað upp eftir einum navni.”
3) § 3, stk. 4 verður orðað soleiðis:
“Í teimum førum, ið nevnd eru í stk. 1 og 2, verða § 1 og § 2, stk. 1-4 nýtt samsvarandi. Í tí føri, sum nevnt er í stk. 3, 1. pkt., verða §§ 1 og 2 nýttar samsvarandi.”
4) Í § 11, stk. 3 verður sum 2. pkt. sett:
“Tað er tó ein treyt, at umsøkjarin sjálvur, foreldur, omma ella abbi umsøkjarans búgva ella hava búð á bústaðnum ella í húsunum.”
5) § 21, stk. 4 verður strikað.
§ 2
Henda løgtingslóg kemur í gildi dagin eftir, at hon er kunngjørd.
Tórshavn, 30. apríl 2007
Jóannes Eidesgaard (sign.)
løgmaður
/ Jacob Vestergaard (sign.)
Lm. nr. 67/2006


text:
Fyrst var tað Grant Hackett sum tosaði um at luttaka í 10 km svimjingini á olympisku leikum í Beijing 2008, og nú hevur so bretski David Davies eisini luttikið – og vunnið – í 10 km ‘open water’ svimjing. Hann vann í tíðini 1 tími 53 minuttir og 58, í kappingini South African Open Water Championships í Cape Town. Lesið her á SwimNews.
Áhugavert er annars at lesa í hasum tíðindunum, at ‘open water’ svimjingin í Beijing møguliga verður yvirtikin av ‘pool swimmers’, við tað at kappingarnar fara at ganga fyri seg í einum kunstigum vatni til rógving, við veggum, botni og klor.


text:
Lýsing
Vilt tú vera við til at menna og tryggja føroyska infrakervið, so er eitt áhugavert starv á Landsverki leyst at søkja.
Arbeiðsuppgávur
Talan er um eitt fjølbroytt og avbjóðandi starv. Høvuðsuppgávan er at vera verkætlanarleiðari á størri og smærri verkætlanum innan infrakervi. Tú fert at arbeiða í toymi saman við tveimum verkfrøðingum við líknandi uppgávum.
Deildin fyri Infrakervi tekur sær annars av planleggning, menning, rakstri og viðlíkahaldi av landsveganetinum, landshavnum og tyrlupallum. Deildin er harafturat myndugleiki í sambandi við landsvegalógina, ISPS, vitar og siglingarleiðir, og hevur ábyrgd av trygd og tilbúgving á infrakervi landsins.
Førleikakrøv
Tú hevur eina hægri tekniska útbúgving sum til dømis verkfrøðingur ella líknandi. Royndir úr líknandi starvi kunnu vera ein fyrimunur, men eru tó ikki ein treyt. Mest umráðandi er, at tú hevur hug og evni at seta teg inn í nýggj øki. Nýútbúgvin eru eisini væl komin at søkja.
Vit vilja røkka best møguligum úrslitum, og tí vænta vit, at tú ert arbeiðssom/-samur, fakliga dugnalig/-ur og vælskipað/-ur. Uppgávurnar eru tíðum nógvar og ymiskar, og tí er neyðugt at megna at hava nógvar bóltar í luftini í senn.
Vit leggja stóran dent á góðar persónligar eginleikar, at tú ert fyrikomandi, arbeiðir sjálvstøðugt, ert ein arbeiðsglaður viðleikari við góðum samstarvsevnum, og at tú hevur dirvi at ganga nýggjar leiðir og soleiðis kanst geva títt íkast til áhaldandi menningina av arbeiðsplássinum.
Setanarviðurskifti
Løn og setanartreytir annars eru sambært sáttmálanum millum Fíggjarmálaráðið og Akademikarafelag Føroya.
Umsóknir
Prógv og lívsgongdarlýsing (cv) skulu saman við umsókn sendast umvegis heimasíðu okkara www.landsverk.fo og vera okkum í hendi í seinasta lagi 18. juni 2018.
Nærri upplýsingar um starvið kunnu fáast við at venda sær til Armgarð Steinhólm, deildarleiðara, á tlf. 290 891.


text:
Próvhandan
Heðin Mortensen, borgarstjóri, segði, at hann hevur fegnast stórliga um stóra arbeiði skúlans fyri útlendskar næmingar. Hann heldur, at hetta man vera størsta integratiónstiltak nakrantíð í Føroyum.
- Í dag kunnu vit fegnast um aftur at síggja eitt stórt lið av okkara nýggju føroyingum her á skúlanum. Hetta eru tit, sum nú hava tikið framhaldsskeiðið í føroyskum og føroyskari mentan.
- Summi tykkara dugdu kanska bara eitt orð á føroyskum fyri stuttari tíð síðan, men nú er avbera stuttligt at hitta tykkum í býnum, nú tit heilsa og biða góðandag á føroyskum. Tað fløvar og ber boð um, at tit hava fingið tann besta førningin - lykilin til okkara mentan: Málið!
- Hetta skeiðið var ætlað tykkum, sum dugdu eitt sindur av føroyskum. Nú hava tit so eisini lært grundleggjandi mállæru, og ikki bara at tosa, men eisini at lesa og skriva nakað av føroyskum.
- Hesaferð eru tit 12, sum fáa prógv - ellivu konufólk og eitt mannfólk. Og tað er ein góður altjóða blandingur, tit koma úr Brasil, Onglandi, Filipinunum, Ghana, Norra, Rumenia, USA, Serbia og Kenya.
- Eg fari at ynskja tykkum øll somlum hjartaliga tillukku við próvnum og alt tað besta. Hvussu verður við víðari útbúgving er ein spurningur, sum okkara Mentamálaráð kemur at taka støðu til, okkara lutur skal ikki liggja eftir, segði Heðin Mortensen, borgarstjóri m.a.
Jógvan Sørin Hansen, skúlastjóri, handaði prógvini. Næmingarnir bæði sungu og hildu røður á føroyskum, so tað var ein fragd. Tann eini næmingurin greiddi frá, hvussu torført tað var at byrja uppá føroyska mállæru - tað var hon, ið spurdi, hvør hevði uppfunnið ð!